text:
>> Ababikira n'Abafurere
>> Ababikira ba Mutagatifu Yozefu
UMURYANGO « LITTLE DAUGHTERS OF SAINT JOSEPH » WASOJE UBUTUMWA BWAWO MURI DIYOSEZI YA BYUMBA
Kuri iki cyumweru ku wa 21 weruwe, Nyiricyubahiro Musenyeri Servilien NZAKAMWITA yatuye igitambo cy’Ukarisitiya muri paruwasi ya Muyanza yiragije Mutagatifu Bernard. Mu iki gitambo yaboneyeho gushimira no gusezera ku mugaragaro ababikira b’umuryango w’Abuzukuru ba Mutagatifu Yozefu (Little Daughters of Saint Joseph) basoje ubutumwa bwabo muri Diyosezi ya Byumba.
Aba bihayimaba bageze mu Muyanza mu mwaka wa 2001 baturutse hirya no hino muri aka karere (Kenya, Uganda) ndetse no mu gihugu cy’Ubutaliyani dore ko uyu muryango ari na ho ufite icyicaro mu mujyi wa Verona.
Bimwe mu bikorwa byabaranze, harimo kwita ku kigo nderabuzima cya Muyanza. Umushumba wa Diyosezi akaba yabashimiye ko bacyitayeho kigatera imbere. Umuyamabanga nshingwabikorwa w’umurenge wa Buyoga bwana Antoine Muhigira yongeyeho ko bagiraga urukundo rw’abaturage ku buryo bakoraga ingendo bakabasanga iwabo bakabavurira yo. Ikindi ni uko Ivuriro rifite échographie n’ibikoresho bigezweho byo kuvura amenyo.
Aba bihayimana kandi bafashije abana n’urubyiruko bashinga ishuri ry’incuke n’ishuri ry’imyuga. Gusa ikibababje ni uko ubu ayo mashuri yahagaze.
Mu Rwanda kandi bakorera ubutumwa muri paruwasi ya Rulindo y’Arkidiyosezi ya Kigali ku ishuri ry’Inyange.
Nyiricyubahiro Musenyeri akaba yarabasabye gukomeza kuzirikana kuri Diyosezi ya Byumba byashoboka bakazongera kugaruka. Yasabye urubyiruko rushaka kwiha Imana guhitamo uyu muryango bityo bikazatuma babona abo bohereza mu butumwa.
Mu ijambo rye, intumwa ya mama Mukuru w’Umuryango yashimiye umushumba wa Diyosezi uburyo yabakiriye akabafasha, bashimira abasaseridoti ba paruwasi ya Muyanza ndetse n’abaturage bose babaniye neza. Avuga ko n’ubwo ingorane zitabura bagiye bishimye. Kuba bagiye birababaje ariko na none birashimishije kuko bagiye gukomereza ubutumwa mu bindi bihugu bitaramenya Ivanjili ya Yezu Kristu.
Umushumba wa Diyosezi kandi yijeje abakirisitu ba paruwasi ya Muyanza ko mu minsi mike hazaba habonetse undi muryango uzaza gukomeza ibikorwa bakoraga. Mu gusoza yagize ati « aba Babikira ni imfura bakoze neza ubutumwa bwabo none badusigiye ivuriro ryiza ndetse n’ibintu byo mu rugo rwabo byose barabidusigiye, abagiye kuza ni ba Nyamugwahashashe »
Byanditswe : 2021-03-22 09:25:35
Uwabitangaje : A Isidore NDAYAMBAJE


c: text/html

text:
Benimana Ramazani uzwi cyane ku izina rya Bamenya bitewe na filime y’uruhererekane yitwa Bamenya Series akinamo, yavuze ku bijyanye n’urukundo rwe n’umukobwa witwa Uwase Shannah Shakira, ukina ari n’umukunzi we muri filime Bamenya Series. Nkuko Bamenya yabitangarije CHITA MAGIC TV yari yamutumiye ari kumwe na Shannah, yavuze ibyo akundira Shannah, umukobwa mwiza ukina ari n’umukunzi we muri Bamenya Series. Bamenya yavuze ko Shannah ari umukobwa mwiza cyane wakwifuza gukundwa na buri wese, yavuze kandi ko ahira imico myiza. Yagize ati «Ni umukobwa mwiza cyane wakwifuza gukunda, abenshi bamubona nk’akana ariko ni mukuru nu bitekerezo wenda ni muto mu myaka. Ni umukobwa wumva, ugira gahunda, muri make afite imico myiza ».
Ku rundi ruhande, Shannah nawe yavuze icyo akundira Bamenya bakinana ari umukunzi we. Yagize ati « Icyo nkundira Bamenya kirihariye cyane. Bamenya nkunda kumubona muri filime arimo kurira ».
Nubwo Shannah na Bamenya babwiranye aya magambo ndetse buri wese akavuga ibyo akundira undi ariko bavuze ko urukundo rwabo rurangirira muri filime kubera ko hanze ya filime ari inshuti zisanzwe.
Muri iki kiganiro kandi Bamenya na Shannah babazanyije ibibazo bitandukanye, Bamenya yabajije Shannah niba akiri isugi, Shannah ntiyamusubiza amubwira ko icyo kibazo atakimusubiriza imbere ya camera ahubwo azakimusubiza bari kumwe bonyine.
Bamenya yasoje ikiganiro ashimira abakunzi ndetse n’abakurikirana Bamenya Series aho yababwiye ko batariho ataba ariho kuko abayeho kubera bo.

robotstxt: allowed

filter: keep


text:
Amavuta n’ibindi bikorwa bijyanye no kwibagisha hagamijwe kurwanya ubusaza, gushakisha itoto n’ubwiza butari karemano (chirurgie esthétique) ngo burya bifite mukeba ushobora gukoreshwa na buri wese kandi udasaba ikiguzi nk’uko byashyizwe ahagaragara n’ubushakashatsi bwakozwe n’abahanga bo mu ishuri rikuru ry’i Berlin mu Budage, ari ryo Max Planck.Ubu bushakashatsi buvuga ko ‘guseka’ ari igikorwa cyongera itoto, kirinda ubusaza kandi kikongera igikundiro nk’uko 7sur7 dukesha iyi nkuru yabitangaje. Mu gihe hakorwaga ubu bushakashatsi, hifahsishijwe abagabo n’abagore basaga 150. Aba bantu bagombaga kwitegereza amafoto y’abantu batandukanye, hanyuma bagasabwa gutanga ikigereranyo cy’imyaka ya buri muntu uri ku ifoto.
Ifoto yagaragaragaho umuntu utari guseka, yoroherezaga nyir’ugutanga ikigereranyo cy’imyaka ndetse ngo abenshi wasangaga bavuze imyaka nyakuri y’uwo muntu cyangwa se iyikabakaba. Ku rundi ruhande, umuntu wabaga afite ifoto ari guseka cyangwa se agaragaza umunezero, yagiye ahabwa imyaka iri munsi y’imyaka ye nyakuri. Aha akaba ari na ho abahanga bahera bavuga ko guseka no kugaragaza umunezero, byongera iminsi yo kubaho cyangwa se bituma umuntu atinda gusaza.
Nk’uko kandi byasohotse mu kinyamakuru ‘Psychology and Aging journal’, abagore bagaragaye ku mafoto baseka bagiye bahabwa ikigereranyo cy’imyaka yabo ukuyemo 3.
Mu gusoza, umuntu ashatse yafata ingamba zo kujya agerageza guseka kenshi aho gutegereza ko iminsi mibi igera ngo atangire gukusanya amafaranga yo kugura amavuta ahenze, cyangwa se kwibagisha (ku bafite akayabo).
Source : Igihe.com


text:
Byashoboka ko umukobwa cyangwa umugore asama mu gihe ari mu mihango? Igisubizo…
Impuguke mu by’uburumbuke yitwa Catherine ivuga ko n’ubwo bidakunda kubaho gusama uri mu mihango bishoboka, ibi bikaba bishobora kubaho ku mugore ufite ukwezi guto cyangwa ukwezi kurekure cyane.
Iyi mpuguke ivuga ko iyo umugore afite ukwezi guto cyangwa se kumara iminsi mike bituma igihe cy’irekurwa ry’intangangore kiba cyangwa kegera hafi cyane y’igihe atangira kubona imihango bityo bikaba byatuma asama mu gihe ari mu mihango.
Kugira ngo umugore asame ni uko igi cyangwa se intanga ngore ye ibasha guhura n’intanga ngabo mu tuyoborantanga tw’umugore.
Catherine akomeza avuga ko rimwe na rimwe bishobora kubaho ko intanga ngore ihisha mu gihe ukwezi k’umugore kugeze hagati, cyane cyane hagati y’umunsi wa 12 ndetse n’uwa 16 w’ukwezi kwe. Iyi ntanga rero ngo ihita irekurwa n’agasabo kayo (ovaire), hanyuma igahita ijyanwa mu tuyoborantanga, aho ishobora kumara umunsi cyangwa amasaha 24 itarapfa igitegereje intanga ngabo.
Mu gihe iyi ntanga ngore itabonye intanga ngabo irapfa hanyuma igasohorwa hanze. Iki ni cyo gihe umugore ahita abona imihango.
Ku bagore benshi ngo bakunze kugira ukwezi kw’iminsi 28 gusa kandi ngo hari abandi bashobora kugira ukwezi kw’iminsi 22 cyangwa iri munsi yayo.
Ni ukuvuga ko umugore ufite ukwezi guto, ashobora kurekura intanga ngore (ovulation) nyuma gato avuye mu mihango. Bitewe n’uko intanga ngabo zishobora kumara igihe kingana cyangwa kiri hejuru y’iminsi 3 mu myanya myibarukiro y’umugore zigitegereje intanga ngore, zishobora kuboneraho zikinjira muri ya ntanga ngore yarekuwe hanyuma agasama.
Iyi mpuguke ikomeza ivuga ko bishobora kubaho no ku bagore bafite ukwezi kudahindagurika kw’iminsi 28 ko babona imihango igihe kimwe habaye n’irekurwa ry’intanga ngore. Ibi na byo bikaba byatuma basama mu gihe bari mu mihango.
NDEKEZI JOHNSON / UMUSEKE.RW


text:
Rwibutso mbere y’uko ava mu Rwanda, yabaye umunyamakuru, umukinnyi w’ikinamico, umuvugabutumwa, umusizi, umushyushyarugamba (MC), umuririmbyi n’umwanditsi w’ibitabo.
Uyu muhanzi ari no mu bagize uruhare mu guteza imbere ibiganiro n’umuziki bifatiye ku iyobokamana kuri radio zo mu Rwanda binyuze mu mwuga w’itangazamakuru yakoraga.
Mu kiganiro na IGIHE yavuze ko yabanje gusubira kwiga bigatuma aba aretse umuziki ho gato kugira ngo yite ku masomo ye. Uyu muhanzi kuva mu 2016 yigaga ibijyanye na Social Work (amasomo ajyanye no kwita ku mibereho myiza y’abaturage) muri University Of Calgary, iherereye mu Ntara ya Alberta mu Burengerazuba bwa Canada.
Yagize ati “Kimwe muri byo ni uko wasangaga ngomba gukora akazi kandi nkaniga kuva ku wa mbere kugera ku cyumweru. Nabonaga rero kubibangikanya na muzika mu gihe nanashakaga amanota meza ashobora kumfasha kwemererwa gukomereza amaso mu kindi cyiciro byari bigoranye cyane. Iyindi mbogamizi nagize ni uko nta ba Producers bashobora gukora ibintu mu buryo nabyifuzaga bari batuye aho mba.”
Uyu muhanzi wasohoye indirimbo yise ‘‘Urukundo rwawe’’ yavuze ko kuyihimba byaturutse ku gusenga kuko yayihimbye mu 2010, ubwo yari ari mu masengesho nyuma y’ibihe bitoroshye yari arimo.
Ati “Icyo gihe nari mu bihe bitanyoroheye kandi byiyongeraga ku bindi bisa n’aho bitahavaga. Nari imfite byinshi nifuza kugeraho, hari imishinga itandukanye nageragezaga. Hanyuma, igihe cyose nibwiraga ko ibintu byajyaga kugenda neza, ahubwo nkisanga mu makuba ndetse n’imishinga yanjye yose irushaho gusubira inyuma.”
Yavuze ko hari ubworozi yari afite bukagenda bupfapfana ndetse atangira kubona ko ibintu biri kumukomerana.
Ati “Hari ubworozi nari mfite buza kugira igihombo kandi nashyizemo imbaraga zishoboka. Inkuba yakubise inka zimwe, izindi zifatwa n’uburwayi. Abamfashaga kurebera iyo mishinga nari nizeye nabo barampemukira ibi by’umusubirizo. Amatungo magufi nayo yaje kugenda akendera amwe yibwe ayandi kubw’uburwayi budasobanutse. Icyo gihe kandi naje guhura n’imvune y’akaguru ubwo nanyereraga nkwagwa ku madarage yo kukibuga k’indege mu gihugu kimwe cyo ku Mugabane w’i Burayi nari natemebereyemo.”
Yavuze ko icyo gihe Yvess Rwibitso wakuze ari imfubyi arwana n’ubuzima yagize igikomere gikomeye yemeza ko hari igihe byasaga naho bimutera gushidikanya niba ubuzima bwiza yifuzaga ndetse n’iterambere bwite yifuzaga azabigeraho.
Ni nabwo yafashe umwanya w’amasengesho yo kwiyiriza iminsi 21 ku munsi wa 10 Imana imuha ijambo ryanditse muri 1 Yohana 4: 9, Esiteri 4:14 na Zaburi 143:8 aba ari naho akura inganzo yo guhimba iyi ndirimbo yashyize hanze yise ‘‘Urukundo rwawe’’.
Uyu muhanzi nyuma yo kugaruka mu muziki agiye gushyira hanze album ye ya kabiri ndetse n’indirimbo zizaba ziyiriho zose zamaze gukorwa abifashijwemo Producer Prince Ombeni Kamoso. Arimo no kwandika igitabo cye cya kabiri yifuza kuzamurikira Abanyarwanda nyuma y’icyo yashyize hanze mu 2010 cyitwaga “Narose Nkabya Inzozi”.
Yves Rwibutso yamenyekanye mu biganiro by’iyobokamana kuri Radio zitandukanye mu Rwanda zirimo Authentic na Radio10. Yanamamaye mu ndirimbo nyinshi zirimo iyo yise ‘‘Shikama mu Kwizera’’ yanitiriye album ye ya mbere.


text:
Bibiliya yigisha ko umuntu wese wemera Yesu Kristo nk’Umwami n’Umukiza yakira Umwuka Wera w’Imana mugihe amaze gukizwa. "Ni we namwe mwiringiye mumaze kumva ijambo ry’ukuri, ariryo butumwa bwiza bw’agakiza kanyu, kandi mumaze kwizera niwe wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura ubwiza bwayo bushimwe" (Abefeso 1:13-14)
Kuba umukristo ni ukugira Umwuka Wera uba muri wowe:"Ariko mwebwe ntimukiri aba kamere, ahubwo muri ab’umwuka, niba umwuka w’Imana aba muri mwe. Ariko umuntu wese utagira Umwuka wa Kristo ntaba ari uwe" (Abaroma 8:9)
Pawulo yigishije itorero ry’i Korinto ko ku bw’Umwuka umwe w’Imana abizera bose bunze ubumwe mu mubiri umwe: “Nkuko umubiri ari umwe kandi ufite ibice byinshi, kandi ingingo zose z’umubiri, nubwo ari nyinshi, ni umubiri umwe ni nako Kristo ari. Kuko twese twabatijwe n’Umwuka umwe mu mubiri umwe yaba Abayahudi cyangwa Abagereki, baba imbata cyangwa ab’umudendezo twese twahawe Umwuka umwe wo kunywa ”(1 Abakorinto 12: 12–13).
Yesu yarahagaze maze ararangurura abwira abantu ati: "Umuntu nagira inyota aze aho ndi anywe. Unyizera imigezi y’amazi y’ubugingo izatemba iva mu nda ye, nk’uko ibyanditse bivuga . Ibyo yabivuze yerekeje ku Mwuka Wera, uwo abamwizera bendaga guhabwa, ariko ubwo umwuka yari ataraza kuko Yesu yari atarahabwa ubwiza bwe" (Yohana 7:37-39)
Kubwo kwizera niba warakiriye Kristo nk’Umukiza w’ubugingo bwawe, ufite Umwuka Wera. Ariko abizera benshi bitiranya ibintu bibiri "kugira Umwuka Wera" no "kuzura Umwuka Wera " Kubona Umwuka Wera bibaho umuntu yarikiye agakiza. Abizera bose nyakuri bafite Umwuka Wera nk’ikimenyetso kibaranga nk’abana b’Imana.
Kuzura Umwuka Wera ni ukwemera kuyoborwa na Mwuka ndetse mukagendana igihe kirekire mubuzima bwa gikristo. Mubyukuri Bisobanura kuba umwigishwa wa Kristo (Abagalatiya 5:16-26). Umwizera wese akwiye gushaka kuzuzwa Umwuka mu rwego rwo gukomeza umubano we n’Imana: “Ntunywe inzoga, kuko ibyo bizangiza ubuzima bwawe. Ahubwo, wuzure Umwuka Wera, uririmbe Zaburi n’indirimbo z’Umwuka kandi ushime Uwiteka mu izina ry’Umwami wacu Yesu Kristo ”(Abefeso 5: 18-20).
Bamwe bavuga ko kuvuga mu ndimi ari ikimenyetso kigaragaza ko umuntu yakiriye Umwuka Wera. N’ubwo ntacyo Bibiliya ibivugaho ariko icy’ingenzi, kuvuga mu ndimi nabyo ni imwe mu mpano z’Umwuka Wera.
Muri macye kuzuzwa Umwuka Wera ni uguhabwa imbaraga no kwemera kugengwa n’Umwuka, ugahinduka icyaremwe gishya, ukumvira, ugatinyuka guhamya, kuvuga Ubutumwa Bwiza, no kwigobotora imbaraga z’icyaha Abaroma 15:13).Ni ukugaragaza imbuto z’Umwuka (Abagalatiya 5: 22-23). Ariko kugira Umwuka Wera ni ikimenyetso cy’Abakristo bose bavutse ubwa kabiri. Ushobora kumenya ko ufite Umwuka Wera niba koko warakurikiye Yesu Kristo
Source: www.gotquestions.org
Vesti[email protected]


text:
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatanuu,tariki 12, Ukwezi kwa karindwi, turasoma mu 1Kubara15.1-21
1.Uwiteka abwira Mose ati
2.“Bwira Abisirayeli uti ‘Nimumara kugera mu gihugu muzaturamo mbaha,
3.mugashaka gutambira Uwiteka igitambo gikongorwa n’umuriro, naho cyaba icyo koswa cyangwa icyo guhiguza umuhigo, cyangwa icyo mutambishwa n’umutima ukunze, cyangwa icyo mutamba mu minsi mikuru yanyu ngo kibe umubabwe uhumurira Uwiteka neza, mugikuye mu mashyo cyangwa mu mikumbi,
4.uzatamba igitambo cye ature Uwiteka ituro ry’ifu ry’igice cya cumi cya efa y’ifu y’ingezi yavuganywe n’igice cya kane cya hini y’amavuta ya elayo,
5.kandi uzitegure n’igice cya kane cya hini ya vino y’ituro ry’ibyokunywa, rituranwe n’icyo gitambo cyoswa cyangwa n’igitambo kindi. Ibyo bibe ari byo bituranwa n’umwana w’intama umwe.
6.Cyangwa niba ari isekurume y’intama itambwa, uzitegure ituro ryo guturanwa na yo ry’ibice bya cumi bibiri bya efa y’ifu y’ingezi yavuganywe n’igice cya gatatu cya hini y’amavuta ya elayo,
7.kandi ituro ry’ibyokunywa uturana na yo ribe igice cya gatatu cya hini ya vino, bibe umubabwe uhumurira Uwiteka neza.
8.Kandi niwitegura ikimasa cy’igitambo cyo koswa cyangwa cyo guhiguza umuhigo, cyangwa cy’uko uri amahoro ngo ugitambire Uwiteka,
9.ugitamba aturane na cyo ituro ry’ibice bya cumi bitatu bya efa y’ifu y’ingezi yavuganywe n’igice cya kabiri cya hini y’amavuta ya elayo.
10.“ ‘Kandi ituro ry’ibyokunywa uturana na cyo ribe igice cya kabiri cya hini ya vino. Bibe amaturo akongorwa n’umuriro y’umubabwe uhumurira Uwiteka neza.
11.“ ‘Uko abe ari ko bikorwa ku kimasa cyose, no ku isekurume y’intama yose, no ku mwana w’isekurume w’intama cyangwa w’ihene wose.
12.Uko ibitambo mwitegura bingana, ibyo muzakora kuri kimwe abe ari byo mukora no ku bindi, uko bingana.
13.Abe ari ko ba kavukire bose bakora ibyo, nibatamba igitambo gikongorwa n’umuriro, cy’umubabwe uhumurira Uwiteka neza.
14.Kandi umunyamahanga nasuhukira muri mwe, cyangwa uzabana namwe wese mu bihe byanyu byose, agashaka gutamba igitambo gikongorwa n’umuriro cy’umubabwe uhumurira Uwiteka neza, uko mugenza na we abe ari ko agenza.
15.Iteraniro ritegekwe ritya: mwebwe n’umunyamahanga ubasuhukiyemo musangire itegeko, ribe itegeko ridakuka mu bihe byanyu byose. Uko mumeze abe ari ko umunyamahanga amera imbere y’Uwiteka.
16.Itegeko rimwe n’umuhango umwe mubisangire n’umunyamahanga ubasuhukiyemo.’ ”
17.Uwiteka abwira Mose ati
18.“Bwira Abisirayeli uti ‘Nimugera mu gihugu mbajyanamo
19.mukarya ku mitsima yacyo, muzajye mutura Uwiteka ituro ryererezwa.
20.Ku muganura w’irobe ryanyu muzajye mutura agatsima ho ituro ryererezwa. Uko mwerereza ituro mukuye mu mbuga muhuriramo, abe ari ko mukerereza.
21.Ku muganura w’irobe ryanyu mujye mutura Uwiteka ituro ryererezwa mu bihe byanyu byose.
Ibibazo bidufasha gusobanukirwa umusomyi.
Ibyo nsomye birambwira ibya nde, kandi biranyigisha iki?
Mbese mu byo nsomye harimo:
Itegeko nkwiriye kumvira?
Ubusobanuro bw’umusomyi
Nimumara kugera mu gihugu muzaturamo mbaha (2): Abisirayeli bari mu butayu, berekeza i Kanani mu gihugu cy‘isezerano. Nibagera yo, uburyo bazatamba ibitambo n’amaturo bazatanga birasobanutse. Kuba rero baragomeye Uwiteka, ntibimubuza gukomeza kuba Uwera, nabo kandi bagomba gukomeza kwezwa no gutamba ibitambo bihumurira Uwiteka neza. Ubwo izabarwanirira kandi ikazabarinda, kubw’ibyo, baragomba gutamba n’ibitambo byo kuyishimira ibyo yabakoreye byose. Uko mugenza nawe abe ariko agenza (14). Nubwo isezerano ryari irya Aburahamu n’abazamukomokaho, abanyamahanga bajyanye n’Abisirayeli bava mu Egiputa Uwiteka na bo abaha agaciro (Kuva 12.38). Amategeko atanga nta vangura ririmo. Umugambi we w’agakiza ntawe ukwiye kuwugira umwihariko we. Imana ibashoreye ni Imana ya bose, n’abanyamahanga barimo. Ni yo mpamvu uko bameze ari ko n’abanyamahanga bakwiye kumera.
Gusenga: Mana yanjye, mu murimo wampaye kugukorera, ujye undinda umutima untera ubwibone (Luka 18.9-12).
[email protected]


text:
Abagabo benshi hanze aha bakunda kubahwa n’igitsina gore bitwe nuko wifashe imbere cg uburyo ugaragara mu maso y’abantu.
Twakusanyije bimwe mu byatuma igitsina kiguha icyubahiro nkuko tubikesha urubaga rwa elcrema tugiye kureba ibintu bitanu byaguha icyubahiro imbere y’igitsina gore.
Dore bimwe mu byaguha icyubahiro:
Ibitekerezo byagutse
Abagabo bamwe usanga batinya kurwana intambara yo kwigarurira umugore nyamara iyo umaze kwigarurira umutima w’umugore nta n’ikindi utabasha kwigarurira. Ntu gakererezwe no kwibaza ngo ese ubu ndamubwira iki kuko bizaguca intege bitume unatinya.
Gerageza kwegera abagore muganire ndetse hari n’ubwo bamwe usanga bakwitwara ho nabi, ibyo ntibikakubuze gukomeza buke buke uzagera k’uwo ushaka.
Ambara neza
Iga kwambara neza kandi uberwe, ntukifate nk’aho utiyitayeho. Ntukabereho gushimisha cyangwa kunezeza.
Akenshi igitsina gore gikunda umusore cg umugabo ugaragara neza mu maso y’abantu bivuze uzi kwambara dore ko biri mu bikurura abagore.
Igirire ikizere kandi uhore wisanzuye
Abagore benshi banezezwa no kubona umugabo wihagazeho kandi wifitiye ikizere n’ubwo bamwe muri bo bigira nk’aho bitabafashe ho.
Gukunda abagabo bigirira ikizere binaba muri kamere y’abagore kuko bazi ko abagabo nk’aba baboneka hake. Gusa ntukihingemo kwigirira ikizere ahubwo uge ureka bibe ibiri muri wowe ubwawe.
Guhorana ibyishimo
Abagore benshi bakunda umugabo uhora wishimye ku maso ye agaragaza akanyamuneza ndetse akaba azi no kuganira kuko bituma baguha icyubahiro woe mugabo.
Nabwo igitsina gore gikunda umuntu uhorana avuga nabi kuko benshi bakunda umugabo uvuga neza bisanzura ho .


text:
Nyamagabe: Barasaba gufashwa kwishyuza ba rwiyemezamirimo bamaze imyaka myinshi babambuye
Mu Karere ka Nyamagabe hari abafundi n’abayede bavuga ko bamaze imyaka bambuwe na ba rwiyemezamirimo, ubu bakaba bifuza gufashwa bakishyurwa.
Nk’i Mushubi mu Karere ka Nyamagabe, hari abagera kuri 55 bubatse ibyumba by’amashuri ku ishuri ribanza rya Nyagisumo, binubira ko hashize imyaka 13 batarishyurwa, n’icyizere cyo kwishyurizwa na Perezidanse kikaba kimaze imyaka irenga ibiri ntacyo kiratanga.
Nk’uko umwe mu bubatse kuri iryo shuri uvuga ko we yambuwe amafaranga abarirwa mu bihumbi 200 abisobanura, ngo bakoranye na rwiyemezamirimo witwa Noel Mbonabucya, wari ufite kompanyi yitwa ERWABRICO, aza kugenda atarangije imirimo ariko atanabishyuye.
Akimara guta imirimo ngo bahise bagaragariza ubuyobozi bw’Akarere ka Nyamagabe ko agiye atabishyuye, kandi ko abo yakoresheje yari abarimo miliyoni ebyiri, ibihumbi 152 n’amafaranga 450 (2.152.450), bagira ngo bafashwe bishyurwe bikiri mu maguru mashya nk’uko bivugwa na Domitien Bizimana wari kapita mu mirimo yo kubaka kuri ayo mashuri.
Agira ati “Mbere y’uko hashyirwaho rwiyemezamirimo urangiza imirimo twahise tugaragariza akarere ko atatwishyuye, kugira ngo uwa kabiri azatangire twamaze kwishyurwa. Habayeho kuduhuza, akemera ideni ariko ntaryishyure. Njyewe ariko yambwiraga ko kutatwishyura ari ukubera amafaranga akarere kari kamufitiye, birangira adukujeho”.
Ubwo Perezida Kagame yagendereraga Akarere ka Nyamagabe tariki 26 Gashyantare 2019, bamugejejeho ikibazo cy’uyu mwenda mu nyandiko, hanyuma mu kubikurikirana baza kubwirwa ko ikibazo kigiye gukemuka, ariko na n’ubu amaso yaheze mu kirere.
Kapita Bizimana ati “Umwe muri twebwe yagiye muri Perezidanse, baterefonnye ku karere bamubwira ko ikibazo kiba cyakemutse mu minsi irindwi, none ubu hashize imyaka hafi itatu tugitegereje”.
Ku rundi ruhande ariko, Rwiyemezamirimo Noel Mbonabucya avuga ko nta mafaranga arimo bariya bantu, akanavuga ko atumva impamvu bibutse kumwishyuza baratinze.
Agira ati “Sinahakana ko bariya bantu bakoze ntagihari, ariko njyewe nta mafaranga nabasigayemo. Ko nananiranywe n’akarere tugasesa gukorana, bikava muri 2009 bagatangira kunyishyuza muri 2013, urumva icyo kibazo nakijyamo gute?”
Mu Murenge wa Tare na ho ho mu Karere ka Nyamagabe, ho hari abubatse salle muri 2013 binubira ko kompanyi Ecotrapege Ltd ya Jean Marie Vianney Maniraguha yabahezemo miliyoni n’ibihumbi 216 n’amafaranga 550 (1.216.550).
Mu Murenge wa Kaduha na ho, hari abubatse ubwiherero n’igikoni ku ishuri ribanza rya Bamba mu mwaka ushize wa 2020 bavuga ko rwiyemezamirimo bakoranye na we yataye imirimo atayirangije, hanyuma abakoranye n’uwaje kurangiza imirimo bagahembwa n’ubuyobozi bw’umurenge, naho bo bakaba na n’ubu bagitegereje.
Uwitwa Jean Pierre Majyambere agira ati “Twakoranye n’uwitwa Theogene, agenda atatwishyuye, na n’ubu twishyuza ku murenge bakatubwira ngo ibyacu birimo uruvangavange. Twayobewe icyo tuzakora”.
Umuyobozi w’Akarere ka Nyamagabe, Bonaventure Uwamahoro, avuga ko abubatse mu mwaka ushize bakaba batarishyurwa bo baza kubikurikirana bakabona amafaranga yabo.
Icyakora, bariya bambuwe na ba rwiyemezamirimo muri 2008 no muri 2013 ibyabo ngo biracyakurikiranwa, uretse ko anavuga ko icyaruta ari uko abambuwe bakwitabaza inkiko.
Ku rundi ruhande ariko, nk’abambuwe na rwiyemezamirimo Noel Mbonabucya, bibaza impamvu ubuyobozi bw’akarere burimo kubasaba kugana inkiko ubungubu, nyamara atari ko bari bababwiye mbere.
Bizimana ati “Turajya mu rukiko akarere kari katwijeje ko kagiye kudufasha bigakemuka, si ikindi kibazo? Iyo baza kubitubwira kare tuba twaragannye inkiko”.
N’aho biyemereje kujya mu nkiko kandi, ngo bababwiye ko bagomba gushaka amasezerano akarere kagiranye na rwiyemezamirimo, ariko babuze uyabaha.


text:
Kugira inshuti ni ingenzi mu buzima kuko hari byinshi zikugezaho. Kandi burya iyo usubije amaso inyuma, usanga hari ibyahindutse mu buzima bwawe kubera zo. Ni Nyampinga twasuye Josiane na Glory, inshuti zimaranye igihe kirekire, maze batubwira aho ubucuti bwabo bwakomotse ndetse n’icyo bubamariye.
Mu buzima busanzwe Josiane na Glory ni ababyara. Gusa nyuma, ibyari isano y’amaraso byavuyemo ubucuti. Ibi byatangiye ubwo Josiane yajyaga kuba iwabo wa Glory. Kuganira kenshi ku ngingo zitandukanye no kugirana inama byatumye baba inshuti magara.
Umunsi umwe Josiane yatoranyijwe mu bagomba gutorwamo umuyobozi w’abakobwa ku ishuri, abyibazaho cyane kuko yumvaga izi nshingano zaba ziremereye cyane kuri we. Nyuma ngo yaje kwigirira ikizere abikesheje Glory. “Ndibuka amagambo Glory yambwiye igihe namubazaga niba abona nashobora kuba umuyobozi; Yarambwiye ati: ‘Ndabizi uzabishobora kuko nta kintu ujya wiyemeza ngo kikunanire’.”
Glory na we yishimira ubucuti bwe na Josiane. Avuga ko kubera ukuntu Josiane amuruta hari byinshi amwigiraho ndetse ko inama ze nta cyo yazinganya. Hari umunsi ahora yibuka kubera uburyo Josiane yamubaye hafi. “Njya gukora ikizamini cya leta gisoza ikiciro rusange nari mfite ubwoba bwinshi. Yaranganirije anyumvisha ko nzatsinda kuko nari nariteguye neza, nuko ndatuza ndakora kandi nyuma natsinze ku manota meza.”
Dusoza batubwiye ko kugira inshuti ari byiza kuko ubona uwo muganira mukagirana inama, mugatemberana bityo ukumva utari wenyine.


text:
Icyigisho n' Ubuhamya bw' Igitangaza cy' Imana:Tariki 8/6/2020 Natunguwe n' Umuntu w' Umudiventisiti w' Umunsi wa 7 Wasambanijwe Kugahato agaterwa Inda ansanga Kukazi ngo Mukuriremo Inda muri gahunda ya Gender Based Violence (GBV)! Ndamusengera: Yiyemeza kuyikomezanya! Tariki 8/2/2021 abazwe abyara Umukobwa w' Inzobe w' Ibiro 3100g!Njye n' Umugore Wanjye Twamugezeho saa 21h13' Kumuhemba,Dufatanya n' Umuryango We Guhimbaza Imana"Zaburi 141:1-10".By Dr.Iraguha Bandora Yves, MG,MD,RN,BScN(Hons)-Mwiyeze,Mwaturirane Ibyaha,Mwihane,Mweze Isabato,Murinde Ibibi Byekwinjizwa Mumibiri Yanyu.Yesu Azaza Kutujyana Twese Abitondera Amategekoy' Imana 10" ISABATO kw' ISONGA" twigire iwacu mu Ijuru"Yohana14:1-24"Tariki 15/10/2024 saa 1:59'a.m.
Kura Ujye Juru Mukobwa Mwiza,MUTUYEYESU Gloria, Turagukunda cyane, Uwiteka wakurinze Ahabwe Icyubahiro,none,n' Iteka ryose, Yesu Kristo wakurokoye Amenyo ya SATANI ngo Atanywa Amaraso Yawe Yarakoze.Imana nikomeze Ikurinde cyane,kandi nikomeze ibihimbarizwe n'abakubona bose,Turagukunda cyane.Amena.
1) Audio 2: Amakuru Meza Asekeje Ababaje Atangaje y' Abadiventisiti bafunzwe bazira agapfukamunwa[https://voca.ro/18BfYu15hrLu ]
2) Audio 1: Yesu yabwiye SATANI ati Icyo Ukora Gikore vuba"CNN kuva tariki 15/10/2020" yinjiwemo na Papa Francis "SATANI" bita Abadiventisiti b' Umunsi wa 7 ngo ni ba QANON'Abateza imyivumbagatanyo mubantu":[ https://voca.ro/1dtGvglEvGyb]
[
Fungura iyi Link:http://www.africanunionsc.org/2021/02/icyigisho-cy-akarengane-k-urukingo-rwa.html?m=1 ]Usobanukirwe ibintu bibabaje Imana itazihanganira kuva tariki 7/2/2021 kugeza tariki 7/2/2024 kugeza igihe ibyago 7 by' imperuka kuva tariki 7/2/2024 kugeza tariki 15/10/2024 saa 1:59' a.m birimburiye abategura amategeko y' abantu bayagonganisha n'amategeko 10 y' Imana bityo bigakururira abantu bitondera amategeko y' Imana yose 10 mubihe bidasanzwe by' akarengane gakozwe n' ubutegetsi bwakabarengeye:Icyigisho cy' Akarengane k' Urukingo rwa COVID-19-Gukuramo Inda-Nokuboneza Urubyaro Kwa Muganga-02/02/2021-02:46' P.M-By Dr. Iraguha Bandora Yves, MD, MG, RN, BScN(Hons).Mwiyeze-Mweze ISABATO y' Umunsi wa 7-Isaha yageze,Yesu Araje-15/10/2024 saa 1:59' a.m.1.Through Jesus Christ,
I Saved this New Born Baby From a so called Legal Abortion on June 8th, 2020 when I was met with an emergency Abortion Request in a Gender Based Violence "GBV" Clinical Consultation at My Working Hospital and a young Lady
7th Day Adventist realized She was in temptation to Kill Her Baby from SATANI immediately after I prayed for Her to be able to defeat SATANIC suicidal ideations and abortion ideas, later She gave birth to a very this Beautiful Brown Young Girl of 3100g born by Cesarean Section on February 8th, 2021, I and My Wife visited Her tonight to congratulate Her and with Her Family Members we were praising Almighty God for wining this New Soul to see the light and to prepare to see the Heaven which is very noon coming on October 15th, 2024 at 1:59' a.m. You can as well congratulate Her with her Own MTN Mobile Money Tel:+250780807220" MUKANTAMBARA Charlotte ".Praise be to You My Almighty True Holy Father in Heaven, In Jesus Name I Pray, Amen. By Dr. Iraguha Bandora Yves, MG, MD, BScN(Hons).
2.Nawe Ushobora Guhemba uyu mukobwa"Fille Mère" wagize Ubutwari budasanzwe ageze kumunota wa Nyuma agatsinda imbaraga zikomeye z' Igishuko cya SATANI n' Abadayimoni cyo Kwihekura yikuriyemo Umwana mu nda ngo n' uko Amategeko ya Leta Abyemerera Abakobwa basambanijwe kugahato,ni byo Joe Biden yasinyiye ko agiye kuzajya atanga amafaranga y' Inkunga yo Gushyigikira ibikorwa byo gukuramo Indi mu bihugu byo muri Afurika n' ahandi hose muri iyi Si, wagirango, Kwica ntibikiri Icyaha, wagirango Umwicanyi aba aziko abantu Bose bafite ibitekerezo byo kwica nk' ibye, abubaha Amategeko y' Imana ntibakwiriye kwita kubanzi b' Amategeko y' Imana, kuko Itegeko ry' Imana riruta. Kure cyanee Itegeko RYA Leta iyariyo yose ya Hano muri iyi Si, Imana yaravuze ngo Muntu niremeye Ntukice, umuntu ngo Muganga nahaye akazi Uzice!Kandi Umuganga wahawe akazi na Leta aba yararemwe n' Imana!Ubwose ari ugutanga akazi, no gutanga Ubuzima, Igikomeye no icyihe?Uwatanze Ubuzima, Aruta Uwatanze Akazi, Igihe Uwatanze Ubuzima abwishubije ashobora kwisubiza ubw' Uwatanze akazi akanahatira abo yagahaye kw' Ica Ababa b' Inzira Karengane batarageza n' igihe cyo kuvuka, ibyo nibyo abakoze inkingo zemejwe na Papa Francis za Covid-19 yavuze NGO bazazitere abatuye isi Bose bahereye kubakora kwa Muganga!!!!Ubwo she izonkingo,kozikoze muturemangingo tw'impinja bakuye munda zaba nyina zitavutse,zikavutswa Ubuzima,ubwo Papa Francis aribaza ko iryo Itegeko yatanze Umuremyi w' Abantu azamukizwa n' iki mubyago 7 kuva tariki 8/2/2024 kugeza Yesu agarutse tariki 15/10/2024 SAA 1:59' a.m.
Wakohereza igikoma cy' uyu mukobwa wabaye Intwali ntiyihekure Ku munota was nyuma ukamuhemba nawe,kuko Yumvise agaciro k' Amategeko y' Imana 10 hose hamwe n' ISABATO irimo ,akiyemeza kuyarutisha Amategeko ya Leta ya Joe Biden na Papa Francis yo gukuramo Inda!. MTN Mobile Money: +(250)0780807220:MUKANTAMBARA Charlotte. Imana Irasubiza, narayisenze ngo itabare Iyu muntu wageze Ku isi ubwo Nyina yariyamaramaje kumwikiza, Kandi ntabwo byari ibintu byoroshye kuko byansabye gupfukama nkasenga inshuro eshatu zose nsaba Imana gutandukanya Uyumufille mere na SATANI n' Abadayimoni bari bamwuzuye mo ,yagaragazaga ishusho ya SATANI igihe yambwiraga ko nintamukuroramo inda nshobora gutuma ajya kwiyahura Kandi abashinzwe RIB na GBV baribahibereye nabo babonye uko uyu mukobwa yashoboraga gukora ibirenze kwiyicira umwana akiyica ubwe yiyahuye, yavuze yeruye ko ntakindi mfite cyo kumukorera cyeretse mukuriye mo India ,namusobanuriye ko ndi Umudiventisiti w' Umunsi wa 7 ko ntashobora gukora icyo cyaha cyo kwica, yambwiye yuko niba ntabikoze mwohereza kuwundi Muganga nkamwandikira Internal Transfer akajya kuwundi mudogiteri utari Njye ngo Kandi singomba kumutinza kuko ataha kure y' ibitaro, namubwiye maze gusengera mumutima nk' inshuro zirenga 7 nti Gukuramo inda ni icyaha cyo Kwica, Kandi sinjya nica!!!!Yarandakariye Cyaneeee,ngirango arabura gato akajya kundega ko nanze kubahiriza Itegeko ryo gukuramo inda muburyo bwemewe n' Amategeko ya Leta!!!! Mbona biranyobeye, Sinahobora Kwica, Kandi Nawe ntashobora gusubira iwabo Ntamwiciye Umwana yaranzaniye yitwaje icyangombwa cya RIB!!!!!!!Naramubwiye nti bugumye hano gato ndaje, mpitira mubwiherero hafi yaho narimusize,pfukamira Imana Data wa twese wo mu Ijuru, namwibukije ko Amategeko ndengera ataringe wayandikishije kumusozi wa Sinayi nkayaha Mose, ndamubwira nti none ko Yesu yishwe Kandi akazira ibyaha byange ntacyaha we yariyarakoze ko abayuda batinye kumubamba bakamuha pilato agatinya kumubamba pilato akamuha abajezuwiti b' icyo gihe bakamutera imisumari mubiganza byombi kubiti bitambitse n' igiti gihagaritse bambara mubituza ngo niwo musaraba wabo, ese kobamwishe bamubambye, yishwe na nde? Ari abayuda bamunaniwe bakamuha pilato akamunanirwa akamuba abajezuwiti babaromani bicyogihe bakamubamba kumusaraba Bose bamwishe ho, none nabazaga Imana ko ntashobora gukora amafuti nkayabo ba Jezuwiti bicyogihe,sinakwica Uruhinja ngo ni ukuberako Leta yabitoye nk' Itegeko ryo gukuramo inda, Kandi sinamwoherereza undi mudogiteri ngo abe ariwe uyimukuriramo kuko byaba bibaye nkibyo abayuda na pilato bakoze bananiwe kwiyicira inzirakarengane bayishumuriza abajezuwiti b' icyogihe, nuko mbaza Imana nti none ko uyu mukobwa yarubiye akavugako atasubira iwabo agitwite, Kandi akaba arinjyewe wakoze uyu munsi muri serivise ya GBV na Urigence ahobakirira indembe, none ndabigenza gute Kandi ko abakozi ba RIB bo muri Isange One Stop Center bamumpaye ngo mukuremo inda atararenza igihe none ndabigenza gute?!!!Nasenze Imana mpfukamye mu bwiherero, Kandi numvaga ko nubwo ari mubwiherero Imana itabura kumva amasengesho nyisenze, numvaga ntazi icyo umuntu ubwe yakora ngo yivane aho hantu narindi muri akokanya naringeze mo aho Amategeko y' Imana yari agoganiye n' Amategeko ya Leta kumeza narinicayeho mvura Kandi nahawe n' Imana yandemye ikandihira amafaranga y' Ishuri ikampa ubumenyi n' ubuhanga bwose mfite n' ubwo bushobozi bwo kuvura byose ari Imana yo mu ijuru yabimpaye, natitiriye Imbere y' Imana mpfukamye mu bwiherero ngira ngo Imana inkize Amategeko ya Leta yo gukuramo inda muburyo bwitwa ko bwemewe n' Amategeko Kandi ntashobora Kwica kubwo Kwitondera Amategeko y' Imana ,nahisemo Kujya gutakambira Yesu Kristo we wanesheje SATANI Ku musaraba w' Ikaruvali ,namusabye icyintu cyimwe Gusa, Kandi namusabye ko mpaguruka aho narimpfukamye mu bwiherero yamaze kugikora, Yesu naramubwiye nti,Uriya mukobwa yuzuyemo imbaraga z' Abadayimoni na SATANI kuko amaramaje kwiyicira umwana w' inzirakarengane akanaba aje ngo nanjye ankoreshe icyaha cyo kwica uwo mwana we Kandi akanaba aje yumva ko ntawamutangira kuko yitwaje ibyangombwa yahawe na RIB Kandi akaba arinjyewe asanze nakoze muri GBV uyu munsi, none Yesu Kristo mutandukanye na SATANI n' ABADAYIMONI Bose bamwuzuye baje kungerageza no kuntera ubwoba ko ninta mwicira Umwana ahari najyanwa munkiko na RIB!Kandi sindamwicira Umwana, ntanubwo mwohereza kumwicisha k' uwundi Muganga, Kandi ntanahandi mfite ndibuhungire abakozi ba RIB na GBV bampagaze hejuru ngo ndikumutindira kumuha service yaje gushaka, nabwiye Yesu nti ngusabye ko utandukanya SATANI na Charlotte kuko n' umara kumwirukana mo abadayimoni bose bamwuzuye na SATANI wamuzanye aziko arinjyewe wakoze muri GBV , icyo gihe numara kwirukana abo badayimoni na SATANI nanjye ndabasha kubwira Charlotte ko kwica ari icyaha ko Kandi ntashobora gukora icyaha cyo kwica, kabone n' ubwo we yariyambwiye kuva kare nkimubona ko umwanzuro wokwica yawufashe mugihe cyingana n' Ukwezi kose Kandi ko ntakindi gihe afite cyo kongera kubitaho abitekereza ho ,Kandi ko azineza ko kwica ari icyaha Kandi ko azineza ko ' ababyeyi be n'abavandimwe be babimuganirije ho neza ko babiburiye undi mwanzuro cyeretse uwo nguwo wokuyikura mo iyo nda, mugahinda kenshi nawe yagaragazaga yavugaga ko bubaye ubwa kabiri asambanijwe kugahato Kandi ko atakwihanganira kubyara umwana wa kabiri ari kwa Nyuna ,kandi ko uwamusambanije yafunzwe azize icyocyaha ko ntampamvu nimwe afire yo kumubyarira umwana ko ibyobyose byarenze ubwenge bwe ,akaba adashobora guhaguruka ngo ave aho ntamukuriyemo iyo nda ngo kuko n' Amategeko ya Leta abimwemerera,nziko Amategeko ya Leta abimwemerera koko ariko nziko Amategeko y' Imana atabimwemerera nanjye Nkaba ntashobora kurenga Ku Mategeko y' Imana ngo nubahe Amategeko ya Leta mugihe Amategeko ya Leta agonganye n' Amategeko y' Imana nkaba mbangomba kumvira amategko y' Imana ,nkategereza ko akarengane kangeraho gaturutse mukudakora icyaha nategetswe na Leta ingaruka nkaziharira Imana, nuko,Nsaba nizeye mu izina rya Yesu ko Uwiteka Imana Data wa twese yirukana abo badayimoni na SATANI banteye igitero gikaze gityo banyuze muri Charlotte, maze gusenga ntyo ndahaguruka mva mu bwiherero,nsubira mw'Isuzumiro, mbaza Charlotte nti harya usenga murihe dini, ambwira ko ari Umudiventisiti w' umunsi wa 7 ,ambwira n' ibyo namubajije byosebijyanye n' ubudiventisiti bwe mumiberehoye yose, n' imirimo yakoreye mu torero ry' abadiventisiti yose, nsanga yararirimbaga, yaherekezaga abajya mumubatizo, yabwirizaga ubutumwa, mbese mubaza impamvu abavandimwe be na nyina bamushyigikiye kuza gukuramo iyo nda, Kandi Bose ari abadiventisiti b' Umunsi wa 7 Kandi baziko kwica ari icyaha ,ambwirako babuze umwanzuro wundi burundu kuberako Atari bwo bwa mbere byaribimubaye ho, nuko mubaza niba yumva yiyemeje kwitandukanya n' Imana burundu no kwiyemeza kuzarimbuka by' iteka,no guhara imirimo myiza yose ambwiye ko yakoreye Imana, no kwiyemeza kunkoresha icyaha cyo kwica, no kwiyemeza kunteza akarengane mugihe nanjye namaramaje ko ntashobora kuzigera nkora ibinyuranye n' amategeko y' Imana ngo ni ukubera ko mbitegetswe na Leta.
3.Tukiganira ndikwandika mu mashini ibyotwavuganye byose, namusabye ko nareba uwo mwana atwite muri echography, namunyuza mo tukareba niba ari muri nyababyeyi neza, namubwiye ko twembi twashyizwe Ku munzani nk' Ababa barerewe mu itorero ry' Abadiventisiti b' umunsi wa 7 Kandi twembi ko twarezwe n' Ababyeyi bubaha Imana b' Abadiventisiti b' Umunsi wa 7, tukaba duhuriye kuruwo munzani w' ikigeragezo twasabwe na SATANI ngo atugerageze NGO dukuremo iyo nda dupimirwe kw' Itegeko rya 6 rivuga ngo Ntukice, ariko Kandi ko n' Ijuru ryizeye ko twize byinshi nk' aba J.A b' urubyiruko rw' itorero ry' Abadiventisiti b' Umunsi wa 7, nibwo twavuye mw'isuzumiro tujya kureba umwana muri echography tumubonye munda musaba kwibuka ko twese ari kuriya twabanje kuba tumeze, ko uwariwe wese uriho yabanje kuba ameze kuriya twabonaga muri echography, nuko mwereka ukuntu SATANI ari umugome mubi igihe yahereye ahiga ubugingo bwacu n' uko twagiye dutabaza Imana ikaturinda tukaba tutarapfuye mubihe bitandukanye, bityo mwibutsa ko icyaha cyose umuntu yaba yarakoze agikoreye undi ngo akimwaturire amusabe imbabazi ko Cyitashobora gusibananywa ngo kibabarirwe cyibagirane imbere y' Imana kiticujijwe ngo Gihongererwe n' amaraso ya Yesu bityo cyikazabasha kuzarimbuza uwagikoze,Kandi ko uwishe umwana ukiri munda aba ntahantu azabasha kumukura ngo amusabe imbabazi yature icyo cyaha, nibwo namusabye ko yasaba Imana imbaraga ikamubashisha guhindura umwanzuro woguhesha SATANI agaciro agafata Umwanzuro wo guhesha Yesu Kristo agaciro: Mbere yoguhindura Umwanzuro, yabanje Kurira amarira menshiiiiiii, Arambwira ngo ntiyatinyuka kongera kuvuga Imana na Yesu mu mazina ngo bitewe n' uko yumva yamaze kuzuramo imyanzuro y'abadayimoni benshi na SATANI ,Kandi ngo akaba yumva n' izina ry' Imana rikomeye atatinyuka kubona aho ayihera ayisubira mumaso, mubwirako ntakinanira Imana ko nayiyambaza imutabara akabasha kunesha uwo Umwanzuro wa SATANI yari yaramaze ukwezi kwose afitee mu mutima we wo kwihekura,Kandi akaba kugiticye yumvaga ntawundi mwana wa kabiri akeneye mugihe akiri kuba murugo kwa Mama we atarashaka umugabo! Ubwo nibwo yansabye gupfukama nkamufasha kumusengera, musaba kodupfukama hasi nawe akazagusenga, Ibyo byose biyobowe n' Imbaraga itagaragara y' Umwuka Wera w' Imana twarasenze. Umukobwa yaratuye arasenga cyanee ararira cyanee, asaba Imana imbabazi, Turahaguruka, ahigira Imana ko atacyiyiciye Umwana. None nguyu Umwana Twarokoye binyuze mukwitondera Itegeko ry' Imana rya 6" Ntukice".
4.Binyuze murukingo rwa Coronavirusi, Umujezuwiti Papa Francis mubutumwa bwe busoza umwaka bwo kuri noheri yategetse abagaturika Bose kuziteza inkingo za coronavirus anabitegeka abaperezida Bose bo kw'isi ngo bazazitere abaturage babo bahereye kubadogiteri n' abaforomo n' abaforomokazi n' abakozi bakora kwa Muganga bose, Kandi messenger-RNA"'666'Microchip " abajezuwiti bakoreye muri Laboratwari zabo ntibashobora kubona uburyo bayinjiza mu mukozi wo kwa Muganga, kuko ubwayo itakwitwara ngo imwiyinjize mo, bisaba ko Abana benshi nk' uyunguyu Twabashije kurokora wa Charlotte mu maboko ya SATANI barikwicwa, hanyuma uturemangingo twabo"Aborted Foetus Cells" tugashyirwamo izo Microchips "messenger-RNA" za Papa Francis umwicanyi ruharwa w' Umujezuwiti,ngo izompinja zipfire gukorwamo inkingo za Coronavirusi Perezida Magufuri wa Tanzania yanga yatesheje agaciro Ku mugaragaro imbonankubone mumaso y' ISI yose, iwe ntiyemeye ko hari umuturage n' Umwe wafungwa agatandukanwa n' urubyaro rwe azira ko yatesheje agaciro agapfukamunwa, nta Lockdown zifunga umubatizo n' ifunguro ryera yategetse, yasabye abantu kutaziteza izonkingo ziboneka gusa ari uko impinja nk'izi zibanje kwicwa zitararenza amezi 5 y' ubukuru munda zabanyinagito.
5.Ntabwo Umuntu utekereza neza yagakwiye kwica undi muntu mugenzi we waremwe nkawe. None, wowe ukeneye urukingo rwa coronavirusi, Kandi udashaka ko hagira ikiremwa muntu kibanza gupfa. Cyangwa urashaka urukingo rwa coronavirusi bityo nibashake uruhinja bavutsa Ubuzima rukiri munda ya nyina, umwana nk' uyu wa Charlotte akaba arazimiye atazi icyo azize. Hanyuma umuganga nkanjye warwanye na SATANI ngo ndokore ururuhinja rumwe, nakwemera nte kwiteza, gutera cyangwa gukangurira umuntu kwiteza ururukingo rwa coronavirusi rudashobora kuboneka uruhinja nk' uru rwa Charlotte rutabanje kwicwa rutanagejeje kumezi atanu rutwiswe munda ya nyina. Sinshobora gushyigikira kwica Itegeko narimwe mu mategeko 10 y' Imana n' ISABATO irimo.
6.Nibigera aho uguhatira abaganga kubanza kwikingiza coronavirusi ngo babone gukomeza gukora akazi ko kwamuganga, nibyo bizaba byiswe akarengane gashingiye kukuboneza urubyaro binyuze mukurengera abobana bicwa bazize ugukuramo inda.
7.Ibibyose bizakurikirwa n' akarengane gashingiye kuguhatira abantu kutagira imirimo n' ibikorwa bakora kumunsi w' Izuba"National Sunday Law" ngo nukugirango isi yose igire gahunda imwe y' isi yokurengera ibidukikije,Kandi ari amayeri ya SATANI yazanywe rwihishwa yo kwimika Ubwami bwa Papa Francis bwa LaudatoSI'237' mu batuye IsI bose batere ibiti bahahe bigishe binezereze mumyidagaduro y' imikino y'isi Ku Isabato y' Uwiteka Imana Umuremyi w' Isi n' ijuru ngo ni ukubera ko Papa Francis"Vatican " umutinganyi w' umujezuwiti wanga urunuka ISABATO ya YESU Kristo Umwami w' ISABATO akanga natwe twese abadiventisiti b' umunsi wa 7 babwiriza abagaturika n' isi yose bayiburira kutifatanya nakiriziya gaturika y' I Roma mukweza Itegeko ry' icyumweru rya LaudatoSI'237'"Paris Climate Agreement" no kutiteza inkingo za"St.CORONA'666'messenger-RNA'666'Aborted Foetus Cells vaccines " ngo ni Ukurwanya amategeko ya Lata ya Joe Biden"USA" na Antonio Guterres"UN". Amategeko y' Abantu agomba kuburizwamo imbere y' amategeko 10 y' Imana n' ISABATO irimo
.


text:
Abasore bamwe na bamwe bigaragaza nk’abafite urukundo kandi bashaka imibonano mpuzabitsina kuri wowe.
Ni gute wamenya umusore ugukunda by’ukuri ukamutandukanya n’ukubeshya ko agukunda ariko agamije ko gusambana.
1. Ntakubwira imishinga ye y’ahazaza
Umusore ugufiteho gahunda yo kugushyira mu rugo akuganiriza ku bintu birenze umunsi muriho ahubwo ashyira imbere gusohoka ko musohokana nijoro mukarya mu kanywa bikarangiriza aho.
2. Aguhamagara nijoro gusa
Niba umuhungu mukundana aguhamagara nijoro atajya aguhamagara ku manywa icyo agushakaho ni uko muzajya muryamana ntabwo ari uko muzashinga urugo.
3.Iyo akwandikiye ariko akabikora ninjoro, aba yishimiye cyangwa ashishikajwe no kuryamana nawe, mu by’ ukuri ntabwo aba agambiriye ko mwazashyingiranwa usibye gukorana imibonano mpuzabitsina gusa.
4.Uko akwita bishobora kukugaragariza niba agukunda by’ukuri cyangwa ashaka ko mwiryamanira.Akenshi azakwita amazina wumva ntakizere atanga k’umubano wanyu w’ahazaza mwembi usibye y’amazina ashirana n’agahararo.
5.Iyo agusabye ko umwoherereza amafoto yawe agaragaza umbwambure bwawe ukoresheje telefone ,aba yishimira Ku kwamamaza gusa nta rukundo aba agufitiye ruzatuma mushyingiranwa usibye kuryamana.
6.Ikintu kibaho iyo muri kumwe cyerekana ko agukunda by’ukuri cyangwa ko mukundana byo kuryamana.Iyo ashaka ko mugirana ikiganiro kiza,icyo gihe muba mukundana bifite intego yo kurushinga.Ariko iyo ibyo akora byose biganisha kuba yagukorakora Ku mabuno, kukwitegereza cyane cyangwa Ku kwiyegereza cyane muhagaze, ntakabuza ibyo aba acyeneye biba ari ukuryamana gusa.
7. Iyo yohereje ubutumwa, ibyo ategura byose bikaba ari ukukubona kandi akavuga n’ibintu bidasobanutse, ibyo byose aba ashaka kuba ari ukwiryamanira gusa.
8.Iyo ahora aguhamagara cyangwa akakwandikira bikaba ikiganiro kirekire kidafite icyo kigamije, burya aba agukunda bya nyabyo nta gushidikanya.aha bisobanurwa n’uko akenshi iyo ashaka ko muryamana akuganiriza avuga ngo ndagukumbuye mukunzi ndetse n’ibindi byinshi.
9. Mu gihe muri gukorana ikiganiro,iyo ibyo ari kuvuga byose biba byerekeranye n’ibice bigize umubiri wawe kandi atari si uko abashaka ngo akumenye neza,icyo aba ashaka nta kindi usibye kuryamana nawe.
10.Iyo ashaka kumenya byinshi kuri wowe mu biganiro byose mugirana


text:
YASUWE 30
Bamwe mu baturage bo mu karere ka Kirehe barimo n’Impunzi z’Abarundi zo mu Nkambi ya Mahama, bubatse ibyumba by’amasuri bavuga ko bamaze amezi 3 batarahembwa kandi amashuri bubatse yaruzuye. Ubuyobozi bw’Akarere ka Kirehe ntiburagira icyo butangaza kuri iki kibazo.
Nkuko bamwe muribo babitanarije Rwandanews24 badusaba ko twabakorera ubuvugizi, bavuga ko amaguru agiye kuzahira munzira bajya kubaza ku biro by’Umurenge igihe bazahemberwa ariko bakaba baranze kubahemba.
Abaturae bavuga ibi ni abakoze kuri E.P Mwoga, iherereye mu mudugudu wa Gisanze, Akagari ka Mwoga, Umurenge wa Mahama ho mu karere ka Kirehe.
Umwe yagize ati “Twakoze kuri E.P Mwoga, iherereye mu mudugudu wa Gisanze, Akagari ka Mwoga, Umurenge wa Mahama ho mu karere ka Kirehe, ubwo twubakaga iki kigo cy’Ishuri, twasoje imiriro mu kwezi kwa mbere ariko kugeza kuri uyu munsi ntiturahembwa amafaranga ya Quinzaine ya Nyuma.”
Undi yagize ati “Kubera ubuzima turimo bushaririye mu Nkambi ya Mahama twagerageje kwishyuza ayo twakoreye ngo twikenure ariko amaso yaheze mu kirere, mwadukorera ubuvugizi tukishyurwa kuko inzara imeze nabi.”
Undi yagize ati “Muri twe harimo abakodeshaga amazu baraje mu kazi batasye batisyuye kubera ko nabo batishyuwe.”
Muzungu Gerald, Umuyobozi w’Akarere ka Kirehe ntiyabashije gufata Terefone, ndetse n’ubutumwa bugufi twamwandikiye ntiyabashije kubusubiza, tukaba tuzabaezao icyo akarere karimo gukora kuri iki kibazo mu nkuru itaha.
Muri aba bakozi bose bakoze kuri iri Shuri ribanza rya Mwoga, ufitiwe amafaranga menshi ni Ibihumbi mirongo Itanu (50,000Frw), mu gihe ufitiwe make afitiwe Ibihumbi Mirongo itatu (30,000Frw).


text:
Agakimgirizo ni bumwe mu buryo abantu bifashisha mu kwirinda ubwandu bw’agakoko gatera SIDA mu gihe cy’imibonano mpuzabitsina, kwirinda inda zitateganijwe ku bana b’abakobwa n’izindi ndwara zandurira mu mibonano mpuzabitsina.Ushobora kwibaza uko agakingirizo wakabika nabi kandi kaba kari mu gasashe cyangwa ububiko bwabugenewe ukagurana?
Ubushakashatsi bwagaragaje ko 90% by’abahungu cyangwa se abasore bakoresha udukingirizo batubika mu mufuka w’ipantalo (mu ikofi). Aha ni ukuvuga ko iyo yicaye yicarira ya kofi irimo ka gakingirizo kakaba kacika cyangwa kagatobokaho akenge gato umuntu atabasha kubonesha ijisho adashishoje neza kandi na bwo abyitondeye cyane. Iyi ni yo mpamvu ukunze gusanga abantu benshi bakoresha agakingirizo kabitwe muri buriya buryo twavuze haruguru, usanga bandura indwara zitandukanye zandurira mu myanya ndangagitsina ndetse abandi bagasama inda batateganyije, ariko kandi wababaza bakakubwira ko bakoresheje agakingirizo.
Ubusanzwe, agakingirizo kagomba kubikwa ahantu katazahurira n’ikintu icyo ari cyo cyose kigatsikamira kuko koroshye cyane, icyo ari cyo cyose gishobora kukangiza. Ngira ngo rero abakoresha agakingirizo mwumvise ko mugomba kukabika neza kugira ngo kabashe kubageza ku musaruro mwifuza.
Ibisobanuro tubagejejeho muri iyi nkuru tubikesha MUKESHIMANA Francine, umukozi mu kigo gitanga inama ku rubyiruko ku kwirinda agakoko gatera SIDA cyizwi ku izina rya ‘Centre Dushishoze’ giherereye mu karere ka Huye, Intara y’Amajyepfo.


text:
Abagabo ngo bashobora gutanga amafaranga yabo bitewe n’ibintu bitandukanye, kugira ngo birinde amahane, kuko bahuye n’ikibazo runaka n’ibindi. Ariko ngo hari ibindi bintu by’ingenzi bishobora gutera igitsinagabo kurekura amafaranga nk’uko byashyizwe ahagaragara na British Journal of Psychology.Nk’uko byashyizwe ahagaragara n’ubushakashatsi bwakorewe ku bagabo 65 n’abagore 65, bwagaragaje ko ngo umugabo ashobora kurekura amafaranga atagira uko angana mu gihe abona hari umugore mwiza urimo kumureba, ikindi abagabo bagaragaje ngo ni uko mu gihe bari kumwe n’umugore ufite ikimero ngo nabwo amafaranga yabo yahashirira.
Mu gihe rero abagabo bameze gutya, ngo abagore bo kuba baba barimo kubonwa n’umuntu runaka ntacyo bishobora guhindura ku bijyanye no gutanga kuri bo. Ikindi ngo ibikorwa byiza byo gutanga byiyongera ku bagabo cyane mu gihe umugore abemereye kugirana imibonano mpuzabitsina na bo.


text:
Kampani yitwa “New Vision Bakery Bread Ltd” ikorera mu Murenge wa Gatenga mu Karere ka Kicukiro ikora imigati y’amoko atandukanye, amandazi na Cake, wakangurira buri wese kugura kuko buri muntu yatekerejweho.
Ubuyobozi bwa “New Vision Bakery Bread Ltd” butangaza ko abantu b’ingeri zose batekerejweho kugira ngo bashobore kugura umugati bakora.
Umwe mu bakozi ba “New Vision Bakery Bread Ltd” yagize ati “umuntu wese mu bushobozi bwe ashobora kugura “products” za “New Vision Bakery Bread Ltd” kuko n’abarwayi ba Diyabete batekerejweho bakorerwa umugati w’umunyu utarimo isukali”.
Abifuza “products” za New Vision bazisanga mu Murenge wa Gatenga ku muhanda wa Kaburimbo ugana “Kicukiro Centre” ahateganye na Bar izwi nko ku Mugongo, iyi kampani ikaba inafite abacuruzi (suppliers) bazigeza ku masoko hirya no hino muri za “supermarket”, “cantines” na za “boutiques” zitandukanye.
Imigati ya New Vision wayisanga mu Mujyi wa Kigali, naho mu Turere wayisanga mu Karere ka Kamonyi, Muhanga, Ruhango, Rwamagana, Kayonza, Burera, Gicumbi n’ahandi mu gihugu.
Umukozi wa “New Vision Bakery Bread Ltd” yasobanuye ko bategura na Cake zikoreshwa mu birori ati “dukora amoko atandukanye y’Imigati, Amandazi, Cakes zo muri Aniversaire, Wedding Cakes na Patisserie”.
Abakiliya n’abakozi baravuga imyato uruganda rwa New Vision Bakery Bread Ltd
Umutesi Alphonsine utuye i Gikondo yatangarije ikinyamakuru impamba.com ko ari umukiliya w’imena w’umugati wa New Vision Bakery Bread Ltd kuko nta mucanga wumvikanamo ndetse ukaba udahenze.
Umwe mu bakozi b’uru ruganda arashimira ubuyobozi bwa New Vision Bakery Bread Ltd kuko bwamuhaye akazi ubu akaba ashobora kwikemurira ibibazo bitandukanye.
Uyu mukozi wa New Vision Bakery Bread Ltd yagize ati “nakangurira buri Munyarwanda kugura “products” za New Vision Bakery Bread Ltd kuko iyo uziguze uruganda rutera imbere rugatanga imirimo abana b’Abanyarwanda bakava mu bushomeri”.
Umuntu wese wifuza kugura izo “products” za New Vision Bakery Bread Ltd yahamagara kuri +250788415295.
New Vision Bakery Bread Ltd akaba ari uruganda rwubahiriza amabwiriza ya Leta nko gukumira icyorezo cya Coronavirus (COVID-19) mu bagana no mu bakora muri uru ruganda rumaze kubaka izina mu Rwanda.


text:
Ibyo wakora kugirango wishimirwe n’umukunzi wawe
Uko wakomeza umubano wawe n’umukunzi wawe
Ibyatuma umukunzi wawe arushaho kukwimariramo
Abantu benshi baba bibaza icyo bakora kugira ngo bagire igikundiro imbere yabakunzi babo, akaba ari yo mpanvu tugira ngo turebere hamwe imyitwarire igomba kugufasha kuba umukunzi wubashwe kandi wizewe imbere yuwo mukundana nkuko tubikesha urubuga rwa ivillage.
1. Kora uko ushoboye kugirango wubahirize icyo wamusezeranije
Ibi bituma ufatwa nk’umuntu uzi ibyo avuga kandi ufata icyemezo gihamye, ngo naho ubundi bitabaye ibyo wafatwa nk’umuntu w’imvugabusa. Ibi kandi bireba umusore cyangwa umukobwa. Ni byiza ko Utica amasezerano cyangwa utubahiriza icyo wemereye umukunzi wawe.
2. Irinde gukora ibintu bigaragaza ko utekereza ko umurusha ubwiza
Nta muntu n’umwe wishimira gusuzugurwa, akaba ari yo mpamvu ugomba kwitonda bihagije igihe mu gihe wifuza kumwereka ibitagenda neza, ugashaka inzira idasanzwe mu kumunenga. Irinde kumwereka ko uri umusore w’igitangaza mbese ko hari abandi bakobwa bagushaka kuko umurusha ikimero. Mukobwa nawe irinde gushaka kumwereka ko abasore bakwirukaho kuko uri mwiza wenda umurenze. Iyo uza kuba umurenze wakabaye utaramwemereye urukundo.
3. Gerageza kuba isoko yibisubizo
Niba umukunzi wawe ahuye n’ikibazo wigaragaza ko ntacyo wagikoraho kabone niyo cyaba kikurenze, gerageza utange ibitekerezo bihagije mu gushaka inzira zo gukemura icyo kibazo, bityo nabona ko uri isoko y’ibisubizo ntazemera kuguheba. Nahoutaba ufite icyo ukemuza ikibazo, n’inama ziba ari ingenzi.
3. Musetse, umutungure, kandi unamugaragarize amarangamutima yawe
Ubushakashatsi bwagaragaje ko iyo ukoreye uwo mukundana igikorwa cyimushimishije bikubera ipfundo ryawe nawe mu buzima bwanyu. Ibaze niba ufite imyitwarire myiza, ese iyo muri kumwe uramushimisha, ese uri umuntu w’ingenzi mu buzima bwe? Nta numwe uba atifuza gukorerwa cyangwa kwerekwa urukundo.
4. Mwereke ko umuzi bihagije
Iyo umuntu abona ko ntawe umuzi atakaza icyizere cy’ubuzima, kuko ngo buri wese aba akeneye kubahwa kandi mbere yuko yubahwa abanza kumenywa.
5. Mubitse cyangwa umubikire amabanga
Iyo ugaragarije umukunzi wawe ko nta banga ushobora kumuhisha cyangwa ngo ube wamumenera iryo yakubwiye, bimutera kumva agufitiye icyizere kandi akumva ko umufata nk’umuntu w’ingenzi mu buzima bityo nawe agaharanira icyakongera umubano mwiza hagati yanyu.
6. Mukorere ibintu bimugaragariza ko umutekereza kenshi buri gihe
Ibi ngibi bigaragazwa nuko ugerageza kumushyira muri gahunda zawe za buri munsi aho havugwa nko :
Kugerageza gukora ibintu bishya muri kumwe,
Kumenya gahunda ze z’ubuzima bwa buri munsi bwe bwose,
Mutumire musangire amafunguro, murebane filime, munajyane no muri sport,
Gerageza kumushakira amazina yandi agaragaza ko umunzda koko kandi ntutinye kubigaragza mu ruhame. Bizatuma yumva ko wamwihebeye koko.
Mubwire intego zawe na gahunda z’ahazaza.
8. Haranira kuba umuntu uyoboye abandi : umuhanga, uhanga udusha, uzi gushyira gahunda ku murongo n’ibindi byose bikongerera agaciro mu bo mubana
Byaba byiza rero ugerageje gushyira izi nama mu bikorwa ubundi uwo wihebeye akazakuguma iruhande ubuziraherezo, yaba umugore cyangwa umugabo.


text:
Inyigisho yo ku wa gatatu, tariki ya 29 Nyakanga 2015: MUTAGATIFU MARITA
Amasomo: 1 Yh4,7-16; Zab 34(33); Lk 10,38-42
Amagambo y’umwami wacu Yezu Kristu, nk’uko twayumvise muri iyi vanjili itubwira Marita na Mariya, atwibutsa ko twese ibyo dukora mu rugendo turimo ku isi; tuba tugamije ikintu kimwe k’ingenzi : ‘kubana n’Imana’. Kabone naho twaba tugorwa n’inshingano nyinshi zinyuranye z’iy’isi ariko intego ni iyo.
Marita na Mariya bari abakobwa bava inda imwe, ntabwo bari bahujwe gusa n’amaraso ahubwo bari banahuje ubutungane. Bombi bari biziritse kuri Nyagasani, bigatuma bamukorera bishimye igihe yari akiri ku isi. Icyo tubona ni uko Marita yashimye kwakira Yezu nk’uko wakwakira inshuti, ukora byose ngo igubwe neza . Nyamara rero turabona ko Yezu na We yari abazaniye igitunga roho, ari nacyo Mariya yakiriye. Aba bavandimwe bombi rero baruzuzanya: gukora imirimo ituma tumererwa neza cyangwa twitangira abandi no gushengerera cyangwa kuzirikana ku ijambo rya Yezu biruzuzanya.
Icyo dutangarira cyane ni uku kwicisha bugufi kwa Yezu, ugenderera buri wese. Harahirwa rero abemera kwakira Yezu mu ngo zabo. Kandi ntuzibwire ko wowe wacikanywe kuko wenda utabayeho mu gihe cya Yezu. We ubwe yaravuze ati : « ibyo mukorera umwe muri abo baciye bugufi, ninjye muba mubikoreye… » (Mt 25,40).
Ngaho rero muvandimwe, wowe twagereranya na Marita kubera byinshi ukora, dore ijambo rikuruhura: Uhererwa umugisha mu mirimo ukora kandi imvune zose uterwa no kwitangira abandi zizabona igihembo gikwiye. Dore ubu wenda uhangayikishijwe n’imirimo myinshi yo kwitangira abandi ngo urebe ko bazaba abantu beza, ibyo ni byiza. Komeza ubigerageze mu gihe ugihumeka kandi ugifite akabaraga. Mu by’ukuri, igihe uzaba ugeze iwacu h’ukuri mu ijuru ; nta mushyitsi uzaba ukibona wo kwakira, nta mushonji uzaba ukibona wo guha k’umugati wawe, ntawe ufite inyota uzabona wo guha icyo kunywa, nta murwayi uzaba ukibasha gusura, nta ntonganya zizaba zigihari ngo bakwiyambaze wunge abavandimwe, ntabwo uzaba ikibasha kujya gutabara abagize ibyago. Nta nakimwe muri byose kizaba kigihari! Aho mu ijuru rero, uzasangayo ibyo Mariya, uriya muvandimwe wa Marita yahisemo : kwibera iruhande rwa Yezu wumva kandi utunzwe n’ibyishimo biva ku ijambo rye gusa.
Muvandimwe, urashaka se gukomeza kumenya uko bizagendekera umuntu uzaba yaritanze cyane hano ku isi nka Marita uriya? Nyagasani yarabivuze igihe yabwiraga abagaragu be ati : « ndababwira ukuri : azakenyera abicaze ku meza, maze abahereze » (Lk12,37).
Twigire kuri Marita mutagatifu gukora cyane tugamije kwakira no gushimisha Imana hano ku isi ; kugira ngo tuzagere aho twicara iwacu h’ukuri mu ijuru, turuhuke tuyirangamiye mu munezero udashira. Nayo nta kabuza, izadushimira ibyiza twagiriye abavandimwe hano ku isi.
Nyagasani Yezu abane namwe.
Mwayiteguriwe na Padiri JMV NTACOGORA


text:
Ubuzima n’amateka byaranze intwari yo kwizera Billy Bray
Yanditswe na: Ubwanditsi2020-09-07 08:26:16
Billy Bray, umwe mu ntwari zo kwizera, iyo urebye uburyo yakijijwe ndetse n’imirimo yo gukiranuka yakoze usanga hari byinshi abakristo bo muri iki gihe bakwiye kumwigiraho bikabafasha gukora icyo baremewe no kunoza umubano mwiza n’Imana.
Billy Bray yavutse mu 1794 ahitwa Cornwall mu Bwongereza. Yavukiye mu bukene bituma atabasha kwiga, akimara kuva mu ishuri yatangiye gukora mu mabuye y’agaciro. N’ubwo yakuriye mu muryango wa gikristo, bidatinze Billy yatangiye kubaho ubuzima bwuzuye ubusinzi n’urugomo. Mu 1821 yashakanye na Joanna umugore wahoze ari Umumetodiste ariko aza kubivamo.
N’ubwo byari bimeze bityo, Billy yakomezaga kwibuka ubuzima bw’umunezero umugore we yahoze abamo mbere, maze amenya cyane ko akeneye gutangira ubundi buzima bushya.
Mu 1823, yarokotse impanuka ikomeye yo mu kirombe cy’amabuye y’agaciro, maze nyuma avuga ko yiyemeje guhinduka. Muri uwo mwaka yinjiye mu itorero Metodiste atangira kwegera Imana, gusoma Bibiliya, ibitabo bitandukanye bya gikristo n’indirimbo za Wesley zivuga ibijyanye n’amahoro abonerwa muri Kristo, kandi bidatinze umugore we yasubiye kuba umukristo akomeza kwizera kwe kwa mbere.
Guhinduka kwa Billy kwari gukomeye ndetse kwimbitse kandi gutabarwa gutangaje ntikwigeze kumuvaho ngo asubire inyuma. Mu myaka mirongo ine yakurikiyeho, ubuzima bwa Billy bwaranzwe n’ibyishimo bidasanzwe kandi bihebuje yahoraga abigaragariza mu gusimbuka, kubyina no gukoma akaruru, haba ku kazi munsi y’ikirombe cyangwa mu kubwiriza ubutumwa bwiza. Billy yabayeho mu buryo bworoheje kandi ahaza kwifuza k’umuryango mugari. Billy yareze impfumbyi ndetse yubaka n’insengero.
Billy yakomeje gukora mu mabuye y’agaciro. Yishimiraga mu kazi ke kandi agahindura benshi mu bo bakoranaga akabazana kuri Yesu. Uko yakomezaga kubwiriza ubutumwa bwiza bwa Yesu Kristo mu nsengero no hanze yazo yaje guhinduka ikirangirire hirya no hino muri Cornwall. Yari umunyamwete, umunyabwenge kandi kubwiriza kwe kwakururaga benshi. Abantu benshi babaga baje kumureba maze bagasubira murugo bahindutse.
Hari imvugo ebyiri umugabo Billy yakoresheje maze zisobanura uwo ariwe. Interuro ya mbere yayikoresheje mu bijyanye no gusenga ati:"Ngomba kubwira Data kuri kiriya" Iya kabiri yagaragazaga kwirwanaho kwinshi ati:"Nibyo koko ndabyina rimwe na rimwe. Kuki ntabyina nka Dawidi? ndi umwana w’Umwami ngomba kubyina nka Dawidi". Kuba umwana w’Imana ariyo Mwami w’abami byasobanuraga byinshi kuri we.
Bray yapfuye mu 1868 ashyingurwa muri Paruwase ya Mutagatifu Misheli (Saint Michel) ijambo rya nyuma yavuze ni iri: "Icyubahiro"
Ibintu by’ingenzi 4 dukwiye kwigira kuri Billy Bray
1.Ibyishimo bya Billy Bray:Ubuzima bwari butoroshye mu bucukuzi bw’amabuye y’agaciro mu ntangiriro z’ikinyejana cya 19. Mubyukuri Billy yabayeho mu bukene bukabije. Nyamara ibyo ntibyamubujije kugira umunezero udasanzwe, yishimiraga agakiza ke ibihe byose.Twebwe tubayeho mu buzima bworoshye, ubuzima bukize dukwiye kurangwa n’ibyishimo tukanezererwa mu gakiza twahawe.
2. Billy yagiraga guhamya: Ku bakristo benshi, gusangiza abandi ibyiringiro ni ikintu bakwiye gukangurirwa. Billy yari umuntu woroheje urebeye inyuma, ariko yahamyaga kwizera kwe ndetse akabwiriza abantu benshi bagahindukira bakakira Yesu nk’Umwami n’Umukiza w’ubugingo bwabo.
3. Kwiga no kujijuka ni byiza kandi dushyigikira Kmaminuza ya Tewolojiya, ariko iyo dutekereje kuri Billy Bray utarabonye amahirwe yo kwiga, dusanga twishyura menshi mu kwiga. Billy yabwirije ubutumwa bwiza aba mu buzima bworoheje abwira abantu ko Yesu yadupfiriye ariyo mpamvu bagomba kumwizera. Ibi byatumye akora neza mu gihe cye, benshi barakizwa. Nta mpamvu n’imwe yakagombye kutubuza gukora nk’ibyo mu gihe cyacu.
4. Billy yari inyangamugayo:Uyu mugabo yarangwaga no kwera imbuto ndetse n’ubunyangamugayo bwo ku rwego rwo hejuru, ibi byatumaga abantu benshi bakira na yombi ibyo abigisha. Mugihe cyacu Abakristo dukwiye kurangwa n’ubunyangamugayo.
Muri macye, Billy yari umuntu wihariye uhorana umunezero ndetse agakunda kubyinira Imana nk’uko Umwami Dawidi yabikoraga. Si ibyo gusa ahubwo mugihe cye yabwirije ubutumwa bwiza atiganda kugeza urugendo rwe hano ku isi rurangiye kandi yatabarutse nk’intwari.


text:
Ni byinshi byagiye bigaragara bituma bamwe mu bakundana bacana inyuma, bimwe muri ibyo twavugamo ibi bikurikira:
1.Ibishuko
Guca inyuma akenshi bishobora kutava ku mukunzi wawe ahubwo ushobora gusanga afite nk’undi muntu ku ruhande umushukisha ibintu bitandukanye.Iyo rero umukunzi wawe w’umusore afite umukobwa kuruhande umushukisha kuryamana cyane ko abasore batazi kwifata kuri iyo ngingo bashiduka baguye mu mutego wo guca inyuma abakobwa bakunda.
2.Kuba nta rukundo asanzwe yigirira
Iki ni kimwe mu bibazo byugarije abantu benshi muri rusange kuko usanga abakobwa b’iki gihe batakigira urukundo nyarwo. Ahura n’umuntu bakemeranya gukundana ejo yahura n’undi nawe akamwemerera urukundo. Benshi rero ntibaba banibuka ko bafite abakunzi ahanini kubera ikibazo cy’urukundo rwabaye ruke muri bo.
3.Agahararo
Bamwe mu bakobwa batendeka abahungu kubera guharara cyane kuko ashobora kuba akundana n’umuntu ejo yabona undi wateye imbere nawe agahita yifuza gukundana na we kandi wa wundi ntamuhakanire ko batakiri kumwe ahubwo agakomeza akamubeshya ko amukunda kugira ngo nawe atamutakaza. Usanga abakobwa bakora mwene ibi baba bahuzagurika mu byo bakora byose.
4.Gushaka ibya mirenge (ibintu n’amafaranga)
Abenshi hari igihe baba bafite abakunzi ariko ugasanga batanyurwa n’ibyo babaha cyangwa se babakorera, bagahitamo gushaka abandi kugira ngo bahabwe bya bindi babuze ku ruhande.
Ibyo rero barabikora kandi akaguma akakubwira ko mukiri kumwe kugira ngo nawe ukomeze umumenyere ibyo usanzwe umuha kandi na wa wundi akamukomeza.
5.Kurambirwa
Hari igihe kigera umukunzi wawe akakurambirwa yaba ari umukobwa cyangwa umusore gusa ntabikwerurire ko yakurambiwe ahubwo agahitamo kuba yajya mu bandi bo ku ruhande bityo agatangira kuguca inyuma.


text:
Gicumbi: Abana barashimirwa kubera umuco wo gutabarana bimakaje
Bamwe mu batuye Akarere ka Gicumbi, barashima urukundo rukomeje kuranga abana bo muri ako gace ku muco bakomeyeho wo gutabarana, aho bemeza ko uwo muco ukwiye kubera abakuru urugero kuko bo ngo bagenda bawudohokaho.
Babivuze ubwo babonaga abana bo mu kigo cy’amashuri abanza cyitwa “Ikirezi Primary School” cyo Murenge wa Miyove mu Karere ka Gicumbi, bambuka bajya mu Murenge wa Nyankenke gutabara umwana bigana wapfushije nyina, aho bari bikoreye amafukire arimo ibiribwa binyuranye.
Irankunda Yvette, Umwarimu w’abo bana ubwo yari abaherekeje yabwiye Kigali Today ko igitekerezo cyo gutabara mugenzi wabo cyavuye muri bo.
Ati “Hari umwana mugenzi wabo mama we yitabye Imana, aba ni abana nigisha mu mwaka wa gatatu w’amashuri abanza, urabona iyo umwana agize ibyago bagenzi be bifuza kumusura, cyane cyane muri aka gace ni ko bimeze, abana bafite umuco wo gutabarana mu byago”.
Arongera ati “Muri aya mafukire ubona bikoreye harimo ibiribwa binyuranye, ibishyimbo, ibigori, amashaza, amasaka, ingano, ibijumba, imboga, hari n’amafaranga bifuje gutanga. N’ubwo tubibakundisha, ariko iki gikorwa ni bo bakinsabye ejo, nanjye numva ni igitekerezo cyiza, bakusanya inkunga none ubu tugiye gusura uwo mwana wagize inyago agapfusha umubyeyi”.
Abo bana bavuga ko kugira icyo gitekerezo cyo gutabara mugenzi wabo kiva ku bumuntu bafite, aho batekereza ku muntu ubabaye bakamutabara, aho bemeza ko ibyo byago na bo byababaho.
Umwana umwe ati “Umwana twigana yapfushije mama, turavuga tuti reka tuze kumusura twifatanye nawe mu kababaro, ibi kubitekereza n’uko tuzi neza ko natwe byatubaho”.
Undi ati “Tumujyaniye ibiribwa binyuranye kugira ngo abone ko tumuri hafi tutamutereranye”.
Bihezande Innocent, Umubyeyi w’uwo mwana bagenzi be baje gutabara, yavuze ko abana basigaranye umuco wo gutabara kuruta abakuru, asaba ko ibyo abo bana bakoze bibera abandi urugero.
Ati “Gutabarana ni umuco wahozeho kera ariko ugenda ucika, ntunguwe n’aba bana baje gufata mu mugongo mugenzi wabo. Icyo nabwira abandi bantu ni ukugira umutima utabara, uwagize ikibazo bakamufata mu mugongo bakamuba hafi, ndabashishikariza kugira umuco nk’uwaba bana”.
Arongera ati “N’abakuru baransuye, ariko iyo mbonye aba bana kuba batekereje kuza bangana gutya, nsanga barabigizemo imbaraga kurusha abakuru. Abantu turebere kuri aba bana batekereje kuri mugenzi wabo, n’abakuru bakabaye batekereza nk’aba bana”.
Ngomanziza Pascal, umuturage wo mu Murenge wa Nyankenke, ati “Abana ubundi usanga bazirikana kandi batekereza cyane, ntabwo bajagaraye nk’abakuru, urapfusha ugasanga ku irembo bari guhinga ntacyo bibabwiye. Abana baracyafite gahunda y’ubwenge buzirikana ariko abakuru usanga bibereye muri buzinesi zabo, ni habeho inyigisho mu baturage baganire ku bijyanye no gutabarana”.


text:
EPISODE 5: Superstar ahanze akazi ko kugira inama abakorera Nyabugogo
Umwanditsi: NIYONZIMA Eric – A rubay writer
Uwo mukobwa yitegereje Superstar abura uko abigenza ahita aturika araseka kuko uwo musore yari yamutangaje. Superstar yarabibonye ahita amubwira ngo:
“Hm ko useka se mwali mwiza. Cyakora urakoze ngiriwe umugisha wo kubona akamwenyu kawe! Kumbe ni uko useka neza igiko?”
Uwo mukobwa yarasetse agati karaturika akandi karamera. Gusa Superstar yarebaga iminsi ibiri ishize nta n’igiceri cy’atanu afite akumva arumiwe, agatekereza ukuntu yibwe ibye byose, mu mutima we akumva n’ubwoba buramwishe. Uwo mukobwa yahise amubaza ati:
“Ariko wa musore we ndabona udasanzwe, ubundi ni iki kiguha kwihagararaho bigeze aho?”
Superstar yahise amusubizanya amaso yitegereza agira ati:
“Ntabwo erega nihagararaho, ahubwo ni uko mvuga ukuri mu bintu byose. Sinjya ndwana n’umutima cyangwa ngo nshe ku ruhande. Nk’urugero nkikubona nakubwiye ko uri mwiza, kandi impumuro yawe n’ubu iracyandwaza, mu kanya maze kukubwira ko ngukunda. Ibyo byose ukeka ko nakubeshyaga? Oya. Kwari ukuri kudafite inkurikizi kandi ibyo navuze sinkwiye kubizira… nako ninshake mbizire!”
Uwo mukobwa yitegereje Superstar abona abivuga ashize amanga kandi amwitegereza atamukuraho amaso ahita amubaza ngo:
“Ese ubundi witwa nde?”
Superstar yamusubije n’ubugenzuzi bwinshi agira ati:
“Utekereje ko nituva hano utamenye uko nitwa uzajya unyibuka ukabura uko unshushanya usubiramo izina ryanye mu bitekerezo byawe. Ikindi urumva wabuze uko unsaba numero kuko ufite ubwoba ko utazongera kumbona, ikindi ufite gushidikanya mu mutima wawe niba naba ntari umutekamutwe wa Nyabugogo, muri make uri kumva ko nta Munya-Kigali wo kwizerwa. Reka nkumare impungenge, koko ntukwiye kunyizera kandi ukwiye no kunyizera ukanteganyaho impande zombi zo kuba ndi mubi cyangwa mwiza. Njye numvaga amazina yanjye atari ngombwa kurusha uko wari gushaka kumenya ngo ubundi ndi muntu ki! Ariko ibyo nta kibazo ndakwibwira, nguhe na numero ariko mvuye mu bwiherero.”
Superstar yahise ahaguruka umukobwa asigara yumiwe neza, gusa afite no gushidikanya kwinshi mu mutima we ko yaba ari gukururana n’umutekamutwe. Umutima we wari urimo kurwaniramo amahitamo menshi niko guhita atekereza ati:
“Burya uburyo bwiza bwo kwirinda umutubuzi ni ukumuhunga ukamujya kure.”
Yahise ahaguruka afata isakoshi ye aragenda ngo asubire muri gare akomeze ajye i Muhanga nk’uko byari byamuzinduye.
Superstar we ubwo yari avuye mu bwiherero bahise bamwishyuza ijana yumva arumiwe. Yahise atangira kubaza umukobwa uri kwishyuza niba ari ibisanzwe cyangwa niba bije vuba. Uwo mukobwa yahise abaza Superstar niba yaba ari mushya muri Kigali ku buryo atazi niba ubwiherero bwishyurwa. Superstar yahise amubwira ati:
“None se muko, wenda sindi kwihuta reka tuganire gato! Nkubu ibi bintu bigira amafaranga? Simvuga ayinjizwa n’umukoresha wawe, ndavuga ayo winjiza. Kandi ni ukuri si ukukwinjirira mu buzima, kuko wasanga arinjye Malaika ugiye kugutabara.”
Umukobwa yahise asubiza Superstar ko burya akazi kose karuta kwicara kabone n’iyo kaba kaguha make. Umukobwa akivuga gutyo Superstar yahise akurura agatebe! Yahise atangira kubaza uwo mukobwa utubazo dutandukanye ati:
“Uvuze ukuri pe. Burya winjiza niyo byaba ifaranga rimwe bipfa kuruta. None se nk’ubu hano muhakodesha angahe? Mugakuramo inyungu ingana iki?”
Umukobwa yahise asubiza Superstar amurakariye kuko yabonaga Superstar aje nko kuneka, ari gatumwa, yaramubwiye ati:
“Wa musore we gabanya, nyishyura ugende!”
Superstar yahise abwira uwo mukobwa ngo:
“Nyamara nubwo ushaka kunyirukana, uko bisa kose uhembwa amafaranga make atagushimishije. None se niba uhembwa ibihumbi 50 ndetse ugahabwa igihumbi cyo kurya buri munsi, ibyo bikaba mu minsi 30 (ukwezi), ibaze noneho mu gihe waba ubona ibihumbi 300 muri iyo minsi 30….”
Hashize akanya umukobwa areba Superstar gusa adasubiza ni uko Superstar arongera aravuga ati:
“Nicyo Boss wawe akurusha kandi niyo mpamvu uzahora uri umuyoborwa imbere ye! Reka nze nkwishyure ngende gusa wabaye unkuraho iby’ingirakamaro. Natangiye nkubwira ko nshobora kuba arinjye Malaika wa gutabara muri kano kanya.”
Yahise asa nkukora mu mufuka ahindukira akora mu yindi mifuka, ni uko umukobwa ashyize mu gaciro yumva ashobora kuba yitesheje amahirwe aza rimwe mu buzima ahita avuga ati:
“Ese ubundi uri muntu ki? Kuki se uri kumbwira bino?” [abibazanya amatsiko y’akataraboneka].
Superstar yahise agirirwa umugisha wo kongera kuvuga ahita akurura agatebe yegera uwo mukobwa, amureba mu maso arangije aravuga ati:
“Njyewe ndi umujyanama muko, wenda urumva bitangaje gusa mpembwa kubera ako kazi bivuze ngo mfasha benshi kuva mu bibazo byaba iby’ubukene cyangwa ibindi. Buriya rero wa mwali we, mu buzima habamo abantu babiri: uyobora n’uyoborwa. Ikibabaje si ukuba uyoborwa ahubwo, ikibi kandi gituma uba mu bukene bw’iteka, ni ukuvuka uyoborwa ugapfa ukiyoborwa. Icyo mvuga ukaba ukorera boss wawe ukuyobora hano, ukazapfa ukimeze utyo cyangwa utarimuka mu mafaranga ukorera. Burya twebwe twiyuha akuya dukora, noneho tukinjiriza utuyobora akayabo k’amafaranga, nawe akazafata kutuvungukira tw’inyugu akaduha. Niba ukeka ko mbeshya, reba amafaranga ukorera ku munsi ukajya kuyatanga ku mukoresha wawe, noneho wibaze ari wowe nyirayo cyangwa urebe ukuntu uhembwa make kandi ari wowe uyakorera.”
Uwo mukobwa yumvise atangiye gufatwa n’amasomo ya Superstar ni uko abura icyo avuga. Superstar yahise yongera aramubaza ati:
“None se umaze amezi angahe hano? Uhembwa angahe? Kandi boss wawe ahakodesha angahe?”
Uwo mukobwa yasubije Superstar ko amaze umwaka ahakora kandi ko ahembwa ibihumbi 60 ku kwezi. Yamubwiye ko bahakodesha ibihumbi 110 ku kwezi ariko…, uwo mukobwa atarasoza kuvuga Superstar yahise amubwira ko niba ahembwa ibihumbi 60, boss we yinjiza ibihumbi 600 kuko byibuze abakoresha bacu baduhemba 1/10 cy’ayo twabinjirije noneho twaba turi umukozi urenze umwe tukagabana rya 10%. Yahise akomeza abwira uwo mukobwa ko iyo aza kuba yariteye icumu muri uwo mwaka wose byibuze akizigamira ibihumbi 30 ku yo ahembwa, ubu aba amaze kwizigamira ibihumbi 360 byamwishyurira amezi atatu y’ubukode bw’imisarani kandi agasagura make yo kugura n’ibindi by’ibanze.
Umukobwa yarumiwe abura icyo avuga kuko yumvaga kudatera imbere kwe ari imibare mibi no kutagira ubushishozi. Yatekereje ukuntu akora ataha ahantu hafi kandi agenda n’amaguru yumva yagakwiye kuba yaranazigamye arenze ibihumbi 30. Yahise yumva bimubabaje mu gihe agiye kugira ikindi kintu avuga, Superstar yahise ahaguruka aragenda gusa amusigira numero. Umukobwa yarebye neza abona imbere ye numero za telephone n’igiceri cy’ijana Superstar yari amusigiye ahita asohoka amusanga ngo amugarure. Superstar atari yagera ku muryango yahise akubitana n’abandi bakiliya benshi bari baje mu bwiherero bahagaze, umwe muri bo ahita abwira Superstar ati:
“Musore nubwo tutakuzi gusa umuntu nkawe turamukeneye, inama zawe rwose…. Twakumvaga byose waganiriye na Esiteri kandi reba byose wavugaga na boss we yakumvaga.”
Superstar yari yavuganye ijwi riri hejuru ku bushake, bivuze ngo uwo wari umugambi we, ahindukiye koko yabonye abagabo babiri bahagaze aho hafi gusa ntiyashishikarira kumenya uwo boss ari uwuhe. Yarebye abo bantu ahita ababwira ko ari kwihuta afite undi mukiliya nk’uko bari bumvise akazi akora. Bemeye ko yabaha ubufasha nkuko asanzwe akora gusa arihuta ajya hamwe yari yicaye kare, asanga wa mukobwa yahavuye. Hashize akanya abona wa mukobwa bari kumwe mbere agarutse ahita abwira ba bantu bari bamukurikiye ati:
“Ngaho nimugende mvugane n’umukila ubwo musabe uriya mukobwa numero zanjye. Kandi ndabashimira ko mwambonyemo Umujyanama wazahura ubukungu bwanyu”
Ibaze:
Ese kuki uyu mukobwa agarutse kandi yari yanzuye gusiga superstar?
Ese iyi minsi 30 izarangira abonye ibihumbi 300?
NTUGACIKWE NA EPISODE 6
Yanditswe na NIYONZIMA Eric – Rubay writer.
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT


text:
Nyir’ububiko bw’ibitabo by’abakristu ku rubuga rwa interineti yakatiwe igifungo cy’imyaka irindwi kandi acibwa amande agera ku 30.000 by’amadolari kubera kwishora mu byo ubutegetsi bubona ko ari “ibikorwa by’ubucuruzi butemewe.”
Urugaga rw’abatoteza International Christian Concern rutangaza ko muri Nzeri 2019, Chen Yu, wakoraga mu iduka rye ry’ibitabo kuri interineti mu mujyi wa Taizhou mu ntara ya Zhejiang, yafunzwe azira kugurisha ibitabo by’amadini bitemewe byatumijwe muri Tayiwani, Amerika, ndetse no mu bindi bihugu.
Mu cyumweru gishize, yakatiwe igifungo cy’imyaka irindwi kandi acibwa amande y’amafaranga 200.000 RMB ($ 29.450), nk’uko bigaragara mu nyandiko yatanzwe n’urukiko rw’abaturage rwo mu mujyi wa Linhai, isangiwe na Padiri Francis Liu wo mu Bushinwa bwa Gikristo bushingiye ku gukiranuka.
Byongeye kandi, Chen azanamburwa iphone ye, mu gihe ibitabo 12.864 bya gikirisitu byo mu iduka rye ry’ibitabo bizasenywa n’ikigo gishinzwe umutekano mu mujyi wa Linhai.
ICC itangaza ko abapolisi batangiye kandi iperereza mu gihugu hose kugira ngo bakurikirane abakiriya b’ibitabo binyuze mu nyandiko zagurishijwe kandi bazafatira ibitabo baguze. Umuyobozi w’akarere ka ICC mu majyepfo y’uburasirazuba bwa Aziya, Gina Goh, yavuze ko igihano cya Chen kigaragaza ko Ishyaka ry’Abakomunisiti b’Abashinwa “rigenda ritera ubwoba ibintu byose by’idini.”
Ati: “Kuva ku bimenyetso by’amadini, ku Bushinwa, kugeza ku bitabo bya gikirisitu, ikintu cyose kiranga abanyamadini ntikigihanganirwa n’ishyaka rya gikomunisiti ry’Abashinwa.”Goh yihanangirije ko “igihano kidakwiriye cy’abakristu” nka Pasiteri Pasiteri Wang Yi – wakatiwe igifungo cy’imyaka icyenda ashinjwa na Chen Yu – “bivuze ko igitero cyo kurwanya ubukristo kiziyongera.”
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Addressya ni uburyo bugezweho bufasha umuntu ndetse n’ibigo by’ubucuruzi byifuza kuyikoresha, icyo bisaba; umuntu ni ukuba atunze smartphone ya android akareba aho asanzwe akura ama apulikasiyo ya telefone muri “Google Play Store” yamara kuyishyira muri telefone akuzuza imyirondoro icyenewe yose, harimo GPS zaho utuye kuko apurikasiyo igufasha kuzibona, ifoto ndetse n’ubusobanuro wakwishimira gusoma umuntu abaye akurangiye aho atuye, ndetse n’izina (username) ryoroshye kwibuka byaba byiza ukoresheje amazina yawe bwite, kandi ayo makuru uyuzuzamo rimwe gusa, ahasigaye ukazajya usangiza abakuzaniye ibyo watumije rya zina ryawe gusa, bakabasha kubona aderesi yawe yose ndetse no kukugeraho biboroheye.
Addressya yatangijwe mu Rwanda muri Nzeri 2019 kandi u Rwanda nicyo gihugu cya mbere yatangiriyemo.
Kugeza ubu, Abanyarwanda bagera ku bihumbi 100 bamaze kwiyandikisha kuri iri koranabuhanga (upulikasiyo).
Uhagarariye Addressya mu Rwanda,Sadiki Businge yagize ati “Kwitwararika mu kwiyandikisha birafasha…..Uko ufata umwanya uhagije mu kuzuza imyirondora yawe neza niko aderesi yawe izaba isobanutse, shyiraho[GPS amerekezo y’aho utuye],wibuke gusobanura icyerekezo neza, amafoto yaho utuye ndetse n’ibindi bisobanuro by’ingenzi, nawe ubwawe wakwishimira kumenya umuntu abaye akurangiye neza aho umusanga ngo umugereho, Nubikora neza bizakunda kandi ubyuzuz rimwe gusa ntusabwa guhora ubyuzuza.”
Ubucuruzi bwo kuri Interineti ndetse no kugeza ibicuruzwa ku bantu mu ngo zabo bikomeje gutera imbere ariyo mpamvu Addressya yiyemeje kuzamura urwego rw’izi serivisi, kubonera ibyo ukeneye ku gihe ndetse no kugeza kuri buri wese ibyo yifuza niyo ntego ya Addressya.
Umuyobozi mukuru wa Addressya,Karoline Beronius yagize ati “Abashoferi bageza ibicuruzwa ku bantu mu ngo zabo n’intwari zikomeye kuko batanga ubufasha ku bantu batabasha cyangwa se badafite umwanya wo gusohoka. Addressya ifasha abantu kunoza neza aderesi zabo kugira ngo ibyo bifuza bijye bibageraho nta nkomyi.Ibi ntabwo ari inyungu kuri aba bashoferi bagemura ibicuruzwa cyangwa ibigo by’ubucuruzi gusa, ahubwo n’inyungu ku muryango nyarwanda muri rusange.”
Hamwe na Addressya, ubika amakuru y’aderesi yawe rimwe hanyuma ukajya uyisangiza uwo ushaka. Ni wowe uhitamo uwo uyisangiza ndetse igihe cyose ushaka wambura uburegazira uwo wabuhaye kuyibona.
Ntago byakunda ko undi muntu akubonera aderesi utabimuhereye uburenganzira kuko ari wowe ubyemeza cyangwa ukabihakana muri apulikasiyo aho ukanda kwemera (Allow) kubona aderesi cyangwa Oya (Deny).
Serivisi zose zitangirwa kuri iyi Apulikatiyo Addressya ni ubuntu ntabwo bisaba amafaranga kuyitunga muri telefoni cyangwa se kwishyurira serivisi wasabiyeho.
Sadiki Businge yagize ati: “Twemera ko kugira aderesi ari uburenganzira bwa muntu kugira ngo abashe kubona ibyo akeneye birimo ibicuruzwa na serivisi zitandukanye. Ntabwo tuzigera tubisabira amafaranga.”
Abantu bemerewe gukoresha no gusangiza aderesi ku buntu. Ibigo bifite ubucuruzi busaba ko abakiliya babigana bityo bigakenera ko bamenya aderesi yabyo yuzuye kandi isobanutse nabyo addressya ibibafashamo kugira ngo batange service nziza, zihuse kandi zinoze ndetse bikabafasha mu kugeza ibicuruzwa ku baguzi babo.
Addressya yashinzwe nyuma yaho abarenga miliyari 4 ku isi, ibigo by’ubucuruzi bitabarika ndetse na za guverinoma bihangayitse kubera kubura aderesi
Addressya ni ikoranabuhanga rishyirwa muri telefoni zigezweho [smartphone] ifasha umuntu gukora aderesi yuzuye, isobanutse kandi yoronshye kuyisangiza ugufasha kurangira amerekezo ibigo n’abantu batandukanye kugira ngo babashe kumugeraho byoroshye.
Ndetse addressya ifasha ibigo bitandukanye kubikorera aderesi uburyo uwashaka kubigana yabibona kuri murandasi (web internet), no kubona abaguzi babo biboroheye hakoreshejwe ikoranabunga rya API’s. Inafasha kugabanya ikiguzi cyakoreshwaga mu bwikorezi ndetse nokwihutisha serivisi kugira ngo uwatumije ubicuruzwa abibone byoroshe.
Aho wasanga apulikasiyo ya Addressya: http://play.google.com/store/apps/details?id=com.addressya.app
3
Byabagambi Theoneste 2020-04-23 09:27:58
Addressya yaje gucyemura ibibazo muri ikigihe tugezemo kuko ugera aho ushaka ntaguhamagara uwo ugiye kureba kuko App iba yaguhaye detail zos ( Cross road, road number, Location ndetse ikanakwereka ifoto yaho ugiye utaretse na distance ushobora kugenda uvuye muri main center cg main road Idaho hafi cg ikindi gikorwa icyaricyo chose kuko ikoresha google map kugirango irangire abantu).


text:
Abarokotse Jenoside bafashijwe na RSSB barashima
Yanditswe na Amani Claude
Ibikorwa by’Ikigo cy’Ubwiteganyirize mu Rwanda (RSSB) bikomeje kurenga imbibi zijyanye n’inshingano z’umwihariko ku misanzu y’ubwiteganyirize, Pansiyo ndetse na mituweli, ku buryo abamaze gufashwa bishimira ko cyabahaye intangiriro y’ubuzima buganisha ku iterambere rirambye.
Ikigo cy’Ubwiteganyirize mu Rwanda (RSSB) cyashyizweho n’itegeko No 45/2010 ryo kuwa 14/12/2010, rigena inshingano, imiterere n’imikorere yacyo. Iri tegeko kandi ni ryo ryahuje icyahoze ari Isanduku y’Ubwiteganyirize bw’Abakozi mu Rwanda (Caisse Sociale du Rwanda/CSR) n’Ikigo cy’Ubwishingizi bw’Indwara mu Rwanda (RAMA).
Iri tegeko ryahinduwe kandi ryuzuzwa n’Itegeko No 04/2015 ryo kuwa 11/03/2015 riha RSSB indi nshingano yo gucunga ishami ry’Ubwisungane mu kwivuza (Mutuelle de Santé).
Inshingano y’ingenzi ya RSSB ni ugutanga serivisi zijyanye n’ubwiteganyirize mu Rwanda, ariko ikora n’imirimo ifitiye abaturage akamaro harimo nk’imishinga ibyara inyungu, gufasha abatishoboye n’ibindi.
Abarokotse Jenoside yakorewe Abatsi muri Mata 1994 baherereye mu turere dutandukanye tw’Igihugu barashimira iki kigo cyabahinduriye ubuzima, kikabaha ubufasha bwabakuye mu bwigunge .
Mu bikorwa RSSB yakoreye abarokotse Jenoside yakorewe Abatutsi harimo kurihira kaminuza abana bavutse ku babyeyi bahoze ari abakozi ba Caisse Social bishwe muri Jenoside, gusana inzu z’abarokotse Jenoside, kubaha umuriro w’amashanyarazi, kubagabira inka n’ibindi.
Abarihiwe na RSSB yababereye nk’umubyeyi
Abana b’abahoze ari abakozi ba “Caisse Sociale du Rwanda” banyuzwe byimazeyo n’uburyo RSSB yabakuye mu bwigunge ikanabafasha kubona intangiriro y’ubuzima, ikemera gufata inshingano zifatwa n’umubyeyi.
Mugiraneza Emilien, ni umwe mu bana bane RSSB yiyemeje kurihira amafaranga y’ishuri, akaba yiga mu mwaka wa kane muri Kaminuza y’u Rwanda, Ishami ry’ikoranabuhanga (mu cyahoze ari KKST) “Electronics and Telecommunication”.
Mu kiganiro yagiranye n’Imvaho Nshya, Mugiraneza yasobanuye ubuzima bugoye we n’abavandimwe be babiri banyuzemo kuva ababyeyi babo bicwa muri Jenoside yakorewe Abatutsi.
Icyo gihe yari afite imyaka ibiri, mushiki we umukurikira afite umwaka umwe, naho mukuru wabo afite imyaka ine. Yasobanuye ko RSSB yamufashije guhera mu mwaka w’amashuri wa 2013/2014 akimara gucutswa na FARG yamurihiye mu mashuri yisumbuye akabona buruse ya Leta.
Ati: “Ndangije amashuri yisumbuye natsinze ku manota ari hejuru mbona buruse ya Leta. Icyo gihe baje kudusobanurira ko umuntu wese ufite buruse ya Leta FARG itazamurihira, ahubwo tuzasaba inguzanyo nk’abandi banyeshuri babonye buruse. Icyo gihe byasaga nk’aho bigiye guhita biba imbogamizi kuko nabonaga ntazabasha kuyishyura.”
RSSB yatoranyije abahungu babiri n’abakobwa babiri mu bacukijwe na FARG ibizeza ko izabarihira kugeza barangije ikiciro cya gatatu cya Kaminuza, ubu Mugiraneza akaba ari we usigaye ku ntebe y’ishuri kuko bagenzi be batatu bamaze kurangiza iki kiciro.
Kuba RSSB yariyemeje kumurihira ngo byamufashije kwiga neza adatekereza ku ngorane zo kwishyura amafaranga yari kuba yagurijwe na BRD nk’uko bikorwa ku banyeshuri babonye buruse za Leta.
Ikindi Mugiraneza yishimira ni uko abaye umwana wa kabiri mu muryango wabo urihiwe na RSSB kuko mukuru we yarangije, ubuyobozi bw’iki kigo bukaba budahwema no kubaba hafi mu buzima bwabo bwa buri munsi.
Akomeza agira ati “N’iyo tugize ikindi kibazo mu bijyanye n’ubuzima tubayeho, RSSB igerageza kutugira inama. Kandi no mu bihe byo kwibuka badufasha mu bikorwa byo kwibuka ababyeyi bacu mu cyubahiro bakaduhuza n’indi miryango yabuze ababo bakoreraga “Caisse Sociale du Rwanda”.
Aha ngo bahakura ubuhamya bubafasha gukomera kuko babona abo bahuje ubuzima babashije kwiyubaka, bigatuma bahorana ikizere ko na bo imbere yabo ari heza.
Bugesera: RSSB yatumye basezerera agatadowa
Nyuma y’igihe kinini bakoresha agatadowa, abatuye mu Mudugudu wa Karambi uherereye mu Kagari ka Kayumba, Umurenge wa Nyamata, Akarere ka Bugesera, baravuga imyato RSSB yahagobotse ikabagezaho amashanyarazi.
Dore bamwe mu baganiriye n’Imvaho Nshya:
Rwagasana Theoneste, umuturage: Mbere y’uko duhabwa amashanyarazi na RSSB twacanaga udutadowa, ariko ubu umwana wange wavutse tumaze kuyabona ntiyakamenya. Kugira ngo dushyire umuriro muri telefoni byadusabaga kujya i Nyamata mu mugi, tukishyura amafaranga twanagenze ibirometero. Ikindi dufite radiyo, turacuranga tukumva amakuru y’aho Igihugu kigeze mu iterambere tudahangayikishijwe n’uko amabuye yashira. Inzu yose iba ibona ku buryo abanyeshuri basubiramo amasomo bize, n’abakora indi mirimo yo mu rugo nta kibazo bagira.
Kanamugire Moses, umwogoshi: Uwavuga ibyiza by’iterambere RSSB yatugejejeho ntiyabirangiza. Amashanyarazi yaranzamuye kuva ageze hano muri Karambi. Nabashije kwiteza imbere nkora Salon (icyumba bogosheramo imisatsi) n’ibindi bitandukanye kuko kuva umuriro ugeze ahangaha ndumva impinduka zambayeho ari nyinshi. Hashize imyaka ibiri nogosha; tuvuge ku munsi iyo byagenze neza simbura amafaranga y’u Rwanda 2500.
Uwiragiye Jean Bosco, umucuruzi: Tutarabona amashanyarazi twari tubayeho mu bwigunge kubera ko umuntu n’iyo yacanaga buji urumuri rwabaga rukeya. Urabona nkange ndi umucuruzi, iyo ucuruje ucanye agatadowa urumuri ntabwo rukwira hose ngo mu nzu habone ariko ubungubu turacuruza tukageza saa tanu z’ijoro nta kibazo dufite. Amashanyarazi yazanye impinduka zikomeye kuko byonyine buji na peteroli twakoreshaga byari byinshi ku buryo igiciro cy’amashanyarazi kiri hasi cyane ugereranyije n’ubundi buryo twakoreshaga bwo gucana. Amahirwe yo kunguka yariyongereye cyane kuko abacuruza ibinyobwa bazanye ibyuma bikonjesha ku buryo abakiriya babo batabura ibinyobwa bikonje.
Munyeshuri Alfred, umusuderi: Natangiye gusudira nkiva mu ishuri mu 2012. Ubu mfite inka niguriye, naguze n’igare n’imashini zange nkoresha; iyo nabonye akazi kenshi nange hari abandi mpamagara twiganye cyangwa na bo bazi gusudira nkabaha akazi, akaba ari nge ubahemba kuko mba napatanye.
Havugimana Eugene, Umuyobozi w’Umudugudu wa Karambi: Umudugudu wa Karambi ni umwe mu midugudu yatewe inkunga na RSSB; yaduteye inkunga y’amashanyarazi ingo zacu zabaga mu bwigunge ni kure y’Umujyi wa Nyamata. RSSB turayishimira ariko iyo abantu bari kumwe ntabwo bajya babura ibyo bakeneranaho; ikindi gihe nibona ubushobozi mu gihe cyose ikiri kumwe natwe tuzayishyikiriza ibyifuzo dufite turebe niba yagira icyo ibikoraho. Nibabishobora, mwabonye y’uko n’icy’amazi kiracyahari kandi natwe twiteguye kubunganira dushyiraho uruhare rwacu.
Ngirinshuti Viateur, umucuruzi w’ibinyobwa: Amashanyarazi yamfashije gukoresha firigo ku buryo no mu zuba ryaka babona ibinyobwa bikonje, kandi bafata icyo kunywa bareba televiziyo, nta nama zikomeye mu Rwanda ziducika n’imyiherero y’abayobozi yose tuba tuyireba imbonankubone. Mu bucuruzi na bwo byanyongereye inyungu kuko abakiriya baranywa bakageza mu masaha ya nijoro ariko mbere bageraga saa moya batashye.
Nyanza: RSSB yabakuye mu icuraburindi
Abarokotse Jenoside yakorewe Abatutsi batuye mu Mudugudu wa Mugali, Akagari ka Nyundo, Umurenge wa Muyira mu Karere ka Nyanza barashimira Ikigo cy’Ubwiteganyirize mu Rwanda (RSSB) cyabakuye mu icuraburindi ryatumye ubuzima buhinduka, bakaba batakiri mu bwigunge.
Aba baturage bavuga ko nyuma yo kubakirwa amacumbi n’Ikigega gishinzwe gushyigikira no gutera inkunga abarokotse Jenoside yakorewe Abatutsi batishoboye (FARG), babanje kubaho mu icuraburindi, bikaba byaratumaga bagorwa no gukora imirimo y’ijoro.
RSSB ibinyujije muri FARG yabakururiye umuriro w’amashanyarazi ugezwa ku nzu 52 zo muri uyu mudugudu, mu gihe bitari kubashobokera kuwikururira kubera ubushobozi bwabo buke.
Kabasinga Liberata, umwe mu baturage bo muri uyu mudugudu yagize ati: “Twarishimye cyane, impinduka nziza twarazibonye nyuma yo kubona umuriro. Mbere twari mu bwigunge abana bacu ntibanige neza, ariko nk’ubu mfite umwana wari umuswa mu ishuri ariko yaratsinze kubera ko yiga nijoro. Nange w’umupfakazi byaramfashije cyane, si mbona neza kubera ko bantemye mu mutwe mu gihe cya Jenoside, ariko ubu nkora uturimo twose ngatekera abana nijoro nta kibazo.”
Igenukwayo Maria na we yongeyeho ati: “Tutarabona umuriro twari mu icuraburindi. Urabyumva na we kuba usohoka ugasohokera ahatabona, nkange w’umukecuru hari ubwo nasohokaga mu ijoro ngakubita inkokora ku kibambasi nkagwa, none ubu ndakora ku rukuta ngasohoka, simbura umuriro muri terefoni, ncomeka akaradiyo nkamenya aho Igihugu kigeze.”
Uyu mukecuru arashimira cyane Nyakubawa Perezida wa Repubulika Paul Kagame, kuko imiyoborere myiza no kwita ku batishoboye n’abandi bababaye ari we bikomokaho.
Vumiliya Beatrice ahamya ko nk’umubyeyi ufite uruhinja amashanyarazi amufasha cyane, ati: “Iyo umwana arize cyangwa akituma, nshana itara nkamutunganya mbona. Mbere ho wacanaga umwambi ukaba watwika inzitiramubu cyangwa wawujugunya hasi ukaba wanakwitwikiraho inzu.”
Bampire Fortunée Umunyamabanga Nshingwabikorwa w’Akagari ka Nyundo, yashimiye RSSB n’abandi bafatanyabikorwa ba FARG badahwema gushyigikira abatishoboye barokotse Jenoside yakorewe Abatutsi.
Yagize ati: “Kuba abaturage bacu batishoboye barokotse Jenoside barahawe amashanyarazi, tubona ari inkunga ikomeye cyane kuko yabakuye mu bwigunge. Wasangaga bafite ibibazo bitandukanye, ariko byibuze umuriro watumye babasha gutarama nijoro, abana biga na nijoro, abafite ubushobozi baguze ibikoresho bikoresha umuriro nka televiziyo n’ibindi.”
Ahamya ko kubona amashanyarazi byabaruhuye gucana agatadowa, kuko ari ko gatwara amafaranga ya buri gihe yo kugura ibibiriti na peteroli kandi nta bushobozi buhoraho bwo kubigura babona.t
Rubavu: Abo inzu zari zarasaziyeho basaniwe kijyambere
Abarokotse Jenoside yakorewe Abatutsi batishoboye batujwe mu mudugudu wa Kabari, Umurenge wa Kanzeze mu karere ka Rubavu barashimira RSSB yabakijije kunyagirirwa mu nzu zari zishaje zikeneye gusanwa.
Izi nzu zari amatafari ya Rukarakara ahujwe n’igitaka, kimwe n’ibikoni byayo. Kuba muri izi nzu byari bigoranye ku miryango yatujwemo na FARG kuko zubatswe mu gace gakonja cyane.
RSSB yahatanze umuganda isana inzu 58 zari zibabaje kurusha izindi zitwara akayabo ka miliyoni 160 z’amafaranga y’u Rwanda, nyuma yo kuzishyiramo sima, kuzihomesha umucanga na sima, kuzisakara bundi bushya , kuzitera amarangi no gushyiraho inzugi z’ibyuma.
Mu gihe cyo kubaka, abenshi mu bagenerwabikorwa bahawe imirimo bahembwa miliyoni 40 z’amafaranga y’u Rwanda, babona ubushobozi bwo kuzitaha zifite ibikoresho byo mu nzu byuzuye.
Gaturarwanda Thomas: Nabaye hano muri iyi nzu isa nabi none FARG yazanye abafatanyabikorwa bayo baradusanira. Narashimye cyane kuko noneho bayubatse bakagenda bayirangije, keretse ibikoni ni byo bataradusanira. Nta kintu nabavebaho, ubu ibi bintu bimeze neza nge n’umugore n’abana bacu ntitugihangayikishwa n’uko imvura yaza ikatunyagira cyangwa ikadusenyera.
Mukeshimana Ancilla: Iyi nzu yaranshimishije cyane iyo nari ndimo ntiyari imeze neza, ari amatafari itanahomye. Akazi nakozemo na ko gafite byinshi kangejejeho kuko narakoraga nkabona ibintunga n’abana bange. Naguzemo ibikoresho byo mu nzu birimo “rideaux”, intebe n’ibindi. Ndashimira Leta ko yatwibutse, twari mu nzu yari yaratuguyeho ariko uyu munsi turi mu mutekano ukomeye, dufite inzu nziza banaduhaye ibyiringiro ko bazadusanira n’igikoni.
Nyiramutuzo Olive: Ngewe nari narabungabunze inzu yange narashyizemo sima nyitera n’igishahuro ikintu bampaye ni amabati n’amarangi gusa ariko naranyuzwe, narishimye. Uyu ni umunani baduhaye, twagahawe n’ababyeyi batakiriho.
Nyiramutarutwa Peruth: Inzu yari ishaje kandi yari yubatse nabi, RSSB bageze aho baraza barayivugurura. Ubu hari itandukaniro kuko inzu yari igitaka, idafite sima itubatse neza ubu bashyizemo sima. Ubu twarishimye kuko badukoreye neza. Icyo nasaba ni uko baza bakanyubakira igikoni kuko ntikigaragara neza iyo ubona giteganye n’iyi nzu.
Ndundu Alvera: Baradusaniye, inzu twabagamo yari iteye ubwoba, nta nzugi zabagamo. Mbere umuhungu wange yabaga yaguze akenda keza akajya gushaka ahantu hari inzu nziza akabitsa, umushyitsi yaza ngatinya kumwinjiza mu nzu kandi atari ngombwa. Abana bagiraga bagenzi babo b’abasore n’inkumi bifuza kubasura, ugasanga birabagora kuba babazana iwabo. Nayibagamo ari ukubura uko ngira, ubu twarashimye cyane kuko ubuzima bwarahindutse cyane.
Kagiraneza Xaver: Abo bagiraneza baradukoreye, mbere twaranyagirwaga kuko amabati y’inzu twabagamo yari amaze gusaza. Twari tubayeho nabi none ubu turashima ubuzima bwarahindutse, icyo dusigaje kubona ni amashanyarazi aduca hejuru kuko nta bushobozi dufite bwo kuyikururira, n’ibikoni biracyari nk’inzu twubakiwe mbere bikeneye kuvugururwa bigasa n’izindi.


text:
Ndemeza neza ko niba utagura filime cyangwa imiziki (nka albums) ushobora kuba ubikura kuri site za torrent aribyo bita torrenting. Ese ubundi uzi uko izi site zikora?
Kompanyi ya Bittorent Inc. ibinyujije ku rukuta rwayo rwa LinkedIn ivuga ko igira uruhare ruri hagati ya 20% na 40% y’abantu bose basura interineti kuri iyi si, umubare mwinshi cyane.
Ndahamya ntashidikanya ko umubare munini w’abanyarwanda bakoresha torrents batazi neza uko zikora, kuko ubwo abenshi batekereza sibwo.
Dore, nkivuga torrent utekereje The Pirate Bay, uTorrent, Bittorent n’ibindi nkabyo! Ese uzi imikoranire ya site za torrents na software nka uTorrent na Bittorent?
Ibisubizo byose urabibona muri iyi nyandiko tugiye kurebera hamwe uko torrents zikora, uburyo abenshi babona ibintu bigura akayabo ku buntu.
Torrent ni iki?
Torrent ni uburyo bwo gusaranganya ibintu kuri interineti, ikaba ikoresha uburyo buzwi nka peer-to-peer cyangwa se umuntu ku wundi.
Torrent abantu benshi bayikundira uburyo ikoramo bwo kuba wafungura torrent ukazamara igihe kinini uyi downloadinga kandi idahagaze cyangwa ngo ipfe.
Ibi byorohereza cyane cyane abantu batabona interineti igihe gihagije cyangwa se mu buryo buhoraho.
Torrent imwe iba ikubiyemo amadosiye (files) atandukanye kandi aturuka ku masoko (sources) atandukanye. Ni ukuvuga ngo ibi hari akarusho bifite bitandukanye no gukoresha ubundi buryo.
Ninkoresha ijambo file wumve dosiye.
Torrent ikora ite?
Torrenting ni uburyo abantu benshi badakunze gusobanukirwa ariko bworoha kubukoresha ariko nanone bukoranye ubuhanga bwo ku rwego rwo hejuru. Ese torrent duhara dukoresha zikora zite?
Ikintu ushobora kuba utazi ni uko torrenting idakora nk’ubundi buryo busanzwe bumenyerewe bwo ku downloadinga kuko ntago ikoresha seriveri (Server) kugira ngo ibike ama files. Mu magambo make, nta bubiko.
Ahubwo amakuru yose akubiye muri file imwe aba abitse ku mashini z’abantu batandukanye bakoze uruhererekane rw’imashini (network) rwitwa swarm kugira bihutishe ihererekanya ry’izo files, binashoboka cyane ko ubu tuvugana imashini yawe iri muri swarm runaka.
Muri torrenting, icyo bita client nka BitTorrent zicagaguramo dosiye imwe uduce twinshi ikatuvana ku ba uploaders (Abafite iyo file mu mashini) aribo bitwa seeders itujyana ku ba downloaders (Abashyira mu mashini).
Reka dukoreshe urugero rworoshye. Ni ukuvuga ko niba usanzwe ukoresha torrent ugiye ku downloadinga filime, umuziki cyangwa se ikindi, urabizi neza ko ubanza uka downloadinga akantu (file) kanditseho izina gaherwa na “.torrent” nka extension kimwe no gukoresha magnet link.
Aka kantu ugashyira muri torrent client (software/program) nka “µTorrent” niko kaba gakubiyemo udu files twose tugize dosiye yose ugiye ku downloadinga.
Iyo icyo wa downloadingaga kirangiye ako kanya uhita uba umu seeder, uhita utangira gutanga iyo file ku bantu muri kumwe muri urwo ruhererekane.
Ikindi kandi wamenya ni uko ushobora kudownloadinga file imwe ariko ifite uduce twinshi tudaturuka ahantu hamwe, ni ukuvuga ngo uba uri kugakura ku bantu batandukanye.
Seeder ninde, leecher ninde?
Nk’uko mu isoko bijyenda mu buzima bwo hanze ni nabwo buryo bikora kuri torrents. Ibicuruzwa bihera ku ruganda, urangura akabigura akabiranguza abandi gutyo gutyo mpaka bigeze ku muguzi wa nyuma.
No kuri torrent burya niko bijyenda, iyo uri ku downloadinga file uba uri nk’umuguzi ariko iyo irangiye ako kanya nawe uhita utangira kuyiha abandi ugakora nk’umucuruzi.
Rero mu rugero rwacu umucuruzi niwe bita seeder kubera ko ahereza abandi, naho uri kwakira file niwe witwa leecher kubera ko yakira ibivuye kwa seeder.
Kubera iki torrent yihuta cyangwa ikajyenda gahoro?
Bitewe n’ukuntu twabonye hejuru uko torrent isangirwa n’abantu benshi biroroshye kumva impamvu torrent ishobora kwihuta cyangwa kutihuta.
Ni ukuvuga ngo nk’uko twabonye ko swarm (reba swarm icyo aricyo hejuru) iba iriho amamashini asangizanya file imwe.
Ni ukuvuga ngo bitewe n’ingano y’izo mashini nibyo bitera torrent kwihuta cyangwa kugenda gahoro. Uti gute rero?
Mu gihe swarm itariho imashini nyinshi zifite file irangiye (seeders) kandi ifite abayishaka benshi (leechers) birumvikana neza ko isaranganya rizagorana.
Kimwe n’uko iyo seeders ari benshi ariko leechers ari bacye bituma torrent yihuta. Bisobanuye ko seeders na leechers aribo nkingi ya mwamba ya torrent.
Ese gukoresha torrent birizewe?
Torrent ni uburyo bwiza bwo kubona ama files kandi bworoshye, ariko bushobora kuguteza ibibazo rimwe na rimwe.
Mu gihe utizeye neza isoko y’aho uri gukura torrent cyangwa se iyo ariyo ushobora kugwa mu cyuho cyo ku downloadinga virus cyangwa se ikindi kintu kitari cyiza.
Icyakora muri rusange iyo urebye Torrent zoroshya ubuzima kandi zifasha abantu benshi kubona ibintu bakeneye kandi irihuta ugereranyije n’ubundi buryo busanzwe.
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!